C 348/1

KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

Il-kontijiet annwali kkonsolidati tal-Unjoni Ewropea 2017

(2018/C 348/01)

WERREJ

KELMTEJN TA’ QABEL 2

QAFAS POLITIKU TAL-UNJONI EWROPEA, GOVERNANZA U RESPONSABBILTÀ 4

NOTA LI TAKKUMPANJA L-KONTIJIET KONSOLIDATI 9

IL-PUNTI EWLENIN TAS-SENA FINANZJARJA 2017 10

RAPPORTI FINANZJARJI KONSOLIDATI U NOTI TA’ SPJEGA 12

KARTA BILANĊJALI 13

RAPPORT TAL-INTROJTU 14

RAPPORT TAL-FLUSS TAL-FLUS 15

DIKJARAZZJONI TAL-BIDLIET FL-ASSI NETTI 16

NOTI GĦAR-RAPPORTI FINANZJARJI 17

DISKUSSJONI U ANALIŻI TAR-RAPPORT FINANZJARJU 92

RAPPORTI DWAR L-IMPLIMENTAZZJONI BAĠITARJA U NOTI TA’ SPJEGA 109

GLOSSARJU 166

LISTA TA’ ABBREVJAZZJONIJIET 170

KELMTEJN TA’ QABEL

Huwa l-pjaċir tiegħi li nippreżenta l-kontijiet annwali tal-Unjoni Ewropea għas-sena 2017. Huma jipprovdu ħarsa ġenerali sħiħa lejn il-finanzi tal-UE u lejn l-implimentazzjoni tal-baġit tal-UE għas-sena li għaddiet, inkluża informazzjoni dwar l-obbligazzjonijiet kontinġenti, l-impenji finanzjarji u l-obbligi l-oħra kollha tal-Unjoni. Sabiex jirriflettu n-natura pluriennali tal-attivitajiet tal-Unjoni, huma joffru spjegazzjonijiet taċ-ċifri finanzjarji ewlenin u tal-evoluzzjoni tagħhom. Il-kontijiet annwali kkonsolidati tal-Unjoni Ewropea huma parti mill-Pakkett Integrat ta’ Rapportar Finanzjarju tal-Kummissjoni u jiffurmaw parti essenzjali mis-sistema ta’ responsabbiltà finanzjarja żviluppata ħafna tagħna.

Filwaqt li l-2016 kienet sena ta’ dubju għall-proġett Ewropew, mhux l-inqas bid-deċiżjoni tar-Renju Unit li jitlaq mill-Unjoni, l-2017 kienet sena ta’ tama u perspettiva mġedda.

Is-60 anniversarju tat-Trattat ta’ Ruma pprovda l-isfond għal perjodu ta’ riflessjoni profonda dwar il-futur tal-Ewropa. Ħadna l-opportunità biex nerġgħu naffermaw l-impenn tagħna lejn il-valuri tal-Unjoni u niddefinixxu l-prijoritajiet għall-Unjoni ta’ 27.

Fl-2017, l-Unjoni Ewropea ffukat fuq li tagħmel l-irkupru ekonomiku wieħed sostenibbli. Ir-rati ta’ tkabbir għall-UE u fiż-Żona tal-Ewro qabżu l-aspettattivi, u laħqu livell ta’ 2,4 %, li hu l-aktar wieħed għoli tul l-aħħar 10 snin. Madankollu, l-UE kellha tindirizza serje ta’ sfidi relatati mal-kompetittività, il-migrazzjoni jew is-sigurtà, u tindirizza numru ta’ diżastri naturali kbar.

Il-baġit tal-UE huwa assi uniku għall-Unjoni li jittraduċi l-ambizzjonijiet f’riżultati tanġibbli fil-prattika. Huwa jikkomplementa l-baġits nazzjonali billi jagħti valur miżjud Ewropew f’oqsma fejn rispons ikkoordinat huwa l-aktar mod effiċjenti u effettiv biex inwettqu l-prijoritajiet tagħna.

L-2017 kienet ir-raba’ sena tal-implimentazzjoni tal-Qafas Finanzjarju Pluriennali attwali; il-programmi finanzjarji kollha issa huma kompletament operattivi. Fl-istess ħin, b’ħafna sfidi mhux mistennija, ġiet ikkonfermata aktar l-importanza ta’ approċċ flessibbli għall-implimentazzjoni tal-baġit. Ir-reviżjoni ta’ nofs it-terminu tal-QFP ipprovdiet mezzi addizzjonali ta’ rispons għal ċirkostanzi mhux previsti.

Il-baġit adottat tal-2017 iffoka fuq żewġ prijoritajiet ewlenin ta’ politika għall-Ewropa: l-appoġġ għall-irkupru li jinsab għaddej tal-ekonomija Ewropea u l-indirizzar tal-kriżi tal-migrazzjoni u tar-refuġjati. Minn naħa waħda, dan żgura l-implimentazzjoni tal-programmi li jinsabu għaddejjin, u min-naħa l-oħra pprovda għal appoġġ finanzjarju biex jiġu indirizzati l-isfidi l-ġodda.

Kważi nofs il-fondi – EUR 83,2 biljun f’impenji – stimulaw it-tkabbir, l-impiegi u l-kompetittività. Dan kien jinkludi finanzjament għar-riċerka u l-innovazzjoni taħt Orizzont 2020, għall-edukazzjoni taħt Erasmus+, għall-intrapriżi ż-żgħar u ta’ daqs medju taħt il-programm COSME, u għall-infrastruttura taħt il-Faċilità Nikkollegaw l-Ewropa (CEF). Barra minn hekk, il-Fond Ewropew għall-Investimenti Strateġiċi (FEIS) ipprovda għall-implimentazzjoni tal-Pjan ta’ Investiment għall-Ewropa, u l-konverġenza fost l-Istati Membri u fost ir-reġjuni ġiet promossa permezz tal-Fondi Strutturali u ta’ Investiment Ewropej (FSIE).

Il-Fond Ewropew għall-Investimenti Strateġiċi diġà wassal għal aktar minn EUR 287 biljun f’investiment ġdid u għen fil-ħolqien ta’ aktar minn 300 000 impieg. F’Diċembru 2017, il-Parlament Ewropew u l-Kunsill iddeċidew li jżidu u jestendu l-fond biex jikkatalizzaw investimenti sa EUR 500 biljun sal-2020. Il-Fond ta’ garanzija tal-FEIS, li l-Kummissjoni stabbilixxiet biex tipprovdi riżerva ta’ likwidità biex tkopri sejħiet ta’ garanzija mill-grupp tal-BEI għall-investimenti tiegħu, laħaq it-EUR 3,5 biljun fi tmiem l-2017.

EUR 54 biljun ġew allokati għal programmi li għandhom l-għan li jsaħħu l-koeżjoni ekonomika, soċjali u territorjali, inkluż il-Fond Ewropew għall-Iżvilupp Reġjonali, il-Fond ta’ Koeżjoni, u l-Fond Soċjali Ewropew. L-Inizjattiva favur l-Impieg taż-Żgħażagħ, li l-implimentazzjoni tagħha żiedet il-pass fl-2017, tiffoka fuq it-tnaqqis tal-qgħad fost iż-żgħażagħ madwar l-Unjoni. Sa tmiem l-2017, l-ispiża eliġibbli totali tal-operazzjonijiet magħżula għall-appoġġ laħqet kważi EUR 7 biljun. L-Istati Membri jiddikjaraw li 1,7 miljun żagħżugħ u żagħżugħa diġà bbenefikaw mill-assistenza pprovduta mill-Inizjattiva.

Minbarra dan, il-baġit tal-UE serva bħala strument ta solidarjetà, u EUR 1,2 biljun ġew mobilizzati taħt il-Fond ta’ Solidarjetà tal-UE, l-ogħla somma li qatt ingħatat f’pagament wieħed, wara t-terremoti tal-2016 u l-2017 fir-reġjuni Taljani tal-Abruzzo, il-Lazio, il-Marche u l-Umbria.

Ġew allokati EUR 58,6 biljun għall-promozzjoni tat-tkabbir sostenibbli u l-preservazzjoni tar-riżorsi naturali tal-Ewropa. Il-programmi jinkludu l-pilastri tal-Politika Agrikola Komuni (PAK) tal-miżuri tas-sostenn tas-suq u tal-iżvilupp rurali, is-sajd, u l-attivitajiet fl-oqsma tal-klima u tal-ambjent taħt il-Programm għall-Ambjent u l-Azzjoni Klimatika (LIFE).

Il-baġit tal-UE kompla jsostni wkoll ir-rispons komprensiv Ewropew għall-kriżi tal-migrazzjoni u l-ġestjoni tal-fruntieri esterni tal-Ewropa. Il-Fond għall-Ażil, il-Migrazzjoni u l-Integrazzjoni (AMIF) ippromwova l-ġestjoni effiċjenti tal-flussi migratorji u l-iżvilupp ta’ approċċ komuni tal-Unjoni għall-asil u l-migrazzjoni. It-total tal-pagamenti mwettqa fl-2017 ammonta għal EUR 576,2 miljun, kważi d-doppju taċ-ċifra tal-2016. Iffinanzjata mill-baġit tal-UE, l-Aġenzija Ewropea għall-Gwardja tal-Fruntiera u tal-Kosta bil-mandat estiż tagħha saħħet b’mod sinifikanti l-preżenza tagħha fil-fruntieri esterni tal-UE bil-għan li tappoġġa lill-Istati Membri fl-attivitajiet ta’ ġestjoni tal-fruntieri tagħhom u timplimenta b’mod konġunt ġestjoni integrata tal-fruntieri fil-livell tal-UE.

Il-baġit tal-UE ppermetta wkoll li l-Unjoni jkollha rwol qawwi lil hinn mill-Ewropa waqt perjodu ta’ turbolenza fil-viċinat tal-Ewropa. Fl-aħħar iżda mhux l-inqas, hija kkontribwiet għar-rispons għall-isfidi globali bħat-tibdil fil-klima billi integrat l-azzjonijiet ta’ mitigazzjoni u adattament fil-programmi ewlenin kollha ta’ nfiq tal-UE, u l-kontribuzzjoni totali tal-baġit għall-integrazzjoni tal-klima hija stmata li hi ta’ 20,3 % għall-2017.

Prestazzjoni ottimali tal-baġit tal-Unjoni kienet prijorità għall-Kummissjoni Juncker mill-ewwel jum. Qed nappoġġaw bil-qawwa l-enfasi dejjem jikber tal-Parlament Ewropew, l-Istati Membri u l-Qorti Ewropea tal-Awdituri mhux biss fuq kif jiġu ġestiti l-programmi, iżda wkoll fuq jekk humiex qed jagħtu riżultati fl-oqsma li huma tassew importanti għaċ-ċittadini tal-Ewropa.

Il-Kummissjoni se tkompli taqdi r-rwol tagħha, flimkien mal-awtorità baġitarja, biex tisfrutta l-potenzjal tal-baġit tal-UE biex jinvesti fit-tkabbir, joħloq l-impiegi u jindirizza l-isfidi komuni tagħna.

Günther H. Oettinger

Il-Kummissarju għall-Baġit u r-Riżorsi Umani, il-Kummissjoni Ewropea

QAFAS POLITIKU TAL-UNJONI EWROPEA, GOVERNANZA U RESPONSABBILTÀ

L-Unjoni Ewropea (UE) hija Unjoni li fiha 28 (1) pajjiż Ewropew (l-Istati Membri) jikkonferixxu kompetenzi sabiex jiksbu objettivi li għandhom komuni bejniethom. L-Unjoni twaqqfet fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jappartjenu għal minoranzi. Dawn il-valuri huma komuni għall-Istati Membri f’soċjetà fejn jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel.

1. QAFAS POLITIKU

It-Trattati tal-UE

L-objettivi u l-prinċipji ġenerali li jiggwidaw lill-Unjoni u lill-Istituzzjonijiet Ewropej huma definiti fit-Trattati. L-Unjoni u l-istituzzjonijiet tal-UE jistgħu jaġixxu biss fil-limiti tal-kompetenzi mogħtija mit-Trattati sabiex jilħqu l-objettivi stabbiliti hemmhekk u jridu jagħmlu dan f’konformità mal-prinċipji (2) tas-sussidjarjetà u tal-proporzjonalità. Sabiex tilħaq l-objettivi tagħha u twettaq il-politiki tagħha, l-Unjoni tipprovdi lilha nnifisha bil-mezzi finanzjarji neċessarji. Il-Kummissjoni hija responsabbli mill-implimentazzjoni tal-objettivi f’kooperazzjoni mal-Istati Membri u f’konformità mal-prinċipju ta’ ġestjoni finanzjarja tajba.

L-UE ssegwi l-objettivi stabbiliti fit-Trattat b’għadd ta’ għodod, li waħda minnhom hija l-baġit tal-UE. Oħrajn huma, pereżempju, il-proposta ta’ leġiżlazzjoni jew is-segwitu tal-istrateġiji ta’ politika.

L-istrateġija Ewropa 2020

L-istrateġija Ewropa 2020 miftehma fl-2010 mill-Kapijiet tal-Istat jew Gvern tal-Istati Membri tal-UE tiddefinixxi strateġija ta’ tkabbir u impiegi ta’ 10 snin fil-livell tal-UE għall-UE (3). L-istrateġija ppreżentat tliet prijoritajiet li jsaħħu lil xulxin b’mod reċiproku ta’ tkabbir intelliġenti, sostenibbli u inklużiv b’ħames miri ewlenin tal-UE. Is-suċċess tagħha jiddependi fuq l-atturi kollha tal-Unjoni, li jaġixxu b’mod kollettiv.

Il-baġit tal-UE huwa biss wieħed mil-lievi tal-UE li jikkontribwixxu sabiex jintlaħqu l-objettivi ta’ Ewropa 2020. Qegħdin jiġu mobilizzati firxa wiesgħa ta’ azzjonijiet fil-livelli nazzjonali, tal-UE u internazzjonali biex jinkisbu riżultati konkreti b’rabta mal-istrateġija Ewropa 2020.

Il-prijoritajiet politiċi tal-Kummissjoni

Il-prijoritajiet politiċi tal-Kummissjoni huma ddefiniti fil-linji gwida politiċi stabbiliti mill-President tal-Kummissjoni, li jipprovdu pjan direzzjonali għall-azzjoni tal-Kummissjoni li huwa għal kollox konsistenti u kompatibbli mal-Ewropa 2020 bħala l-istrateġija ta’ tkabbir fit-tul tal-UE.

10 PRIJORITAJIET

— Spinta ġdida għall-impiegi, it-tkabbir u l-investiment. — Ftehim ta’ kummerċ ħieles raġonevoli u bilanċjat mal-Istati Uniti. — Suq uniku diġitali konness. — Żona ta’ Ġustizzja u Drittijiet Fundamentali abbażi tal-fiduċja reċiproka. — Unjoni tal-Enerġija reżiljenti b’politika dwar it-tibdil fil-klima li tħares ’il quddiem. — Lejn politika ġdida dwar il-migrazzjoni. — Suq intern aktar ġust u profond b’bażi industrijali msaħħa. — L-Ewropa bħala attur globali aktar b’saħħtu. — Unjoni Ekonomika u Monetarja (UEM) aktar ġusta u profonda. — Unjoni tal-bidla demokratika.

Aġenda 2030 għal Żvilupp Sostenibbli (4)

L-iżvilupp sostenibbli ilu żmien twil fil-qalba tal-proġett Ewropew. It-Trattati tal-UE jagħrfu d-dimensjonijiet ekonomiċi, soċjali u ambjentali tiegħu li jinħtieġ li jiġu indirizzati flimkien. L-UE hija impenjata favur żvilupp li jissodisfa l-ħtiġijiet tal-preżent u li ma jxekkilx il-ħila tal-ġenerazzjonijiet futuri li jissodisfaw il-ħtiġijiet tagħhom. Il-baġit tal-UE għandu rwol essenzjali f’ħafna sfidi għas-sostenibbiltà, li jvarjaw mill-qgħad fost iż-żgħażagħ għat-tixjiħ tal-popolazzjoni, it-tibdil fil-klima, it-tniġġis, l-enerġija sostenibbli u l-migrazzjoni. Taħt il-Kummissjoni preżenti, l-iżvilupp sostenibbli huwa integrat fi proġetti trażversali ewlenin, kif ukoll f’politiki u inizjattivi settorjali. Il-politiki appoġġjati mill-baġit tal-UE huma implimentati f’konformità mal-Qafas Finanzjarju Pluriennali (QFP) u mal-leġiżlazzjoni settorjali korrispondenti li tiddefinixxi l-programmi tal-infiq.

Il-Qafas Finanzjarju Pluriennali u l-programmi tal-infiq

Il-qafas Finanzjarju Pluriennali jittraduċi l-prijoritajiet politiċi tal-UE f’termini finanzjarji matul perjodu twil biżżejjed biex ikun effettiv u jipprovdi viżjoni koerenti fit-tul għall-benefiċjarji tal-fondi tal-UE u l-awtoritajiet nazzjonali li jipprovdu l-kofinanzjament.

Huwa jiffissa ammonti massimi annwali (limiti massimi) għan-nefqa tal-UE kollha kemm hi u għall-kategoriji prinċipali tal-infiq (intestaturi). Is-somma tal-limiti massimi tal-intestaturi kollha tagħti l-limitu massimu totali ta’ approprjazzjonijiet ta’ impenn. Il-Qafas Finanzjarju Pluriennali huwa adottat b’unanimità u jindika l-qbil tal-Istati Membri kollha mal-objettivi u mal-livell tal-infiq (il-livell massimu tal-impenji u l-pagamenti tal-baġit), bil-kunsens tal-Parlament Ewropew. Il-Kummissjoni hija responsabbli għall-ġestjoni u l-implimentazzjoni tal-baġit tal-UE u l-programmi adottati mill-Parlament u mill-Kunsill. Ħafna mill-implimentazzjoni u l-infiq attwali (madwar 75 %) isiru minn awtoritajiet nazzjonali u lokali, iżda l-Kummissjoni hija responsabbli mis-sorveljanza tagħhom. Il-Kummissjoni timmaniġġja l-baġit taħt is-superviżjoni attenta tal-Qorti Ewropea tal-Awdituri. Iż-żewġ istituzzjonijiet għandhom l-għan li jiżguraw ġestjoni finanzjarja tajba.

Ftehim interistituzzjonali

Il-Qafas Finanzjarju Pluriennali huwa kkumplimentat mill-ftehim interistituzzjonali (5) li huwa ftehim politiku bejn il-Parlament Ewropew, il-Kunsill u l-Kummissjoni. L-għan ta’ dan il-ftehim, adottat fl-2013 skont l-Artikolu 295 tat-TFUE, huwa li jimplimenta d-dixxiplina baġitarja, itejjeb il-funzjonament tal-proċedura baġitarja annwali u l-kooperazzjoni bejn l-istituzzjonijiet fuq kwistjonijiet baġitarji, kif ukoll li jiżgura ġestjoni finanzjarja tajba.

Il-baġit annwali

Il-baġit annwali jitħejja mill-Kummissjoni u ġeneralment jintlaħaq qbil dwaru sa nofs Diċembru mill-Parlament Ewropew u mill-Kunsill abbażi tal-proċedura tal-Art. 314 tat-TFUE. Skont il-prinċipju tal-ekwilibriju baġitarju, id-dħul totali jrid ikun ugwali għan-nefqa totali (approprjazzjoniet ta’ pagament) għal sena finanzjarja partikolari.

Is-sorsi ewlenin tal-finanzjament tal-UE huma d-dħul mir-riżorsi proprji li huma kkumplimentati minn dħul ieħor. Hemm tliet tipi ta’ riżorsi proprji: riżorsi proprji tradizzjonali (bħal dazji doganali jew imposti fuq iz-zokkor), ir-riżorsa proprja bbażata fuq it-taxxa fuq il-valur miżjud (VAT) u r-riżorsi proprji bbażati fuq l-introjtu nazzjonali gross (ING). Dħul ieħor li jiġi mill-attivitajiet tal-UE (pereżempju multi relatati mal-kompetizzjoni) normalment jirrappreżenta inqas minn 10 % tad-dħul totali. L-ammont kumplessiv tar-riżorsi proprji meħtieġa għall-iffinanzjar tal-baġit jiġi ddeterminat min-nefqa totali bit-tnaqqis ta’ dħul ieħor. L-ammont totali ta’ riżorsi proprji ma jistax jaqbeż il-1,20 % tas-somma tal-introjtu nazzjonali gross (ING) tal-Istati Membri.

In-nefqa operattiva tal-UE tkopri d-diversi intestaturi tal-Qafas Finanzjarju Pluriennali u tieħu forom differenti, skont kif jitħallsu u jiġu ġestiti l-flus. Il-baġit tal-UE huwa implimentat fi tliet modi ta’ ġestjoni:

Ġestjoni kondiviża: skont dan il-metodu ta’ implimentazzjoni tal-baġit, il-kompiti jiġu ddelegati lill-Istati Membri. Madwar 75 % tan-nefqa taqa’ taħt dan il-mod ta’ ġestjoni li jkopri oqsma bħall-infiq fuq l-agrikoltura u l-azzjonijiet strutturali.

Ġestjoni diretta: din hija meta l-baġit jiġi implimentat direttament mis-servizzi tal-Kummissjoni.

Ġestjoni indiretta: din tirreferi għal każijiet fejn il-Kummissjoni tikkonferixxi l-kompiti ta’ implimentazzjoni tal-baġit lil partijiet terzi, bħal aġenziji regolatorji tal-UE jew organizzazzjonijiet internazzjonali.

Regolamentazzjoni Finanzjarja

Ir-Regolament Finanzjarju (RF) applikabbli għall-baġit ġenerali huwa att ċentrali fl-arkitettura regolatorja tal-finanzi tal-UE li jiddefinixxi r-regoli finanzjarji tal-UE applikabbli għall-baġit tal-UE.

2. GOVERNANZA U RESPONSABBILTÀ

2.1. FL-ISTRUTTURA ISTITUZZJONALI TAL-UE

Il-governanza organizzazzjonali tal-UE tikkonsisti minn istituzzjonijiet, aġenziji u korpi oħrajn tal-UE li huma elenkati fin-nota 9 tan-noti għar-rapporti finanzjarji konsolidati. Il-Bank Ewropew tal-Investiment (BEI) u l-Fond Ewropew tal-Investiment (FEI) mhumiex inklużi fil-kamp ta’ applikazzjoni tar-Regolament Finanzjarju. L-istituzzjonijiet ewlenin, fis-sens li huma responsabbli għat-tfassil ta’ politiki u t-teħid tad-deċiżjonijiet, huma l-Parlament Ewropew, il-Kunsill Ewropew, il-Kunsill u l-Kummissjoni:

Il-Kummissjoni hija l-eżekuttiv tal-UE u tippromwovi l-interess ġenerali tagħha. Hija tagħmel dan billi tipproponi l-leġiżlazzjoni; timplimenta l-politiki tal-UE; tissorvelja l-implimentazzjoni korretta tat-Trattati u tal-liġi Ewropea; tiġġestixxi l-baġit tal-UE; u billi tirrappreżenta lill-Unjoni barra l-Ewropa.

Il-funzjonament intern tal-Kummissjoni huwa bbażat fuq għadd ta’ prinċipji ewlenin li jirfdu l-governanza tajba: irwoli u responsabbiltajiet ċari, impenn qawwi għall-ġestjoni tal-prestazzjoni u konformità mal-qafas legali, mekkaniżmi ta’ akkontabbiltà ċari, qafas regolatorju inklużiv u ta’ kwalità għolja, aċċess miftuħ u trasparenza u standards għoljin ta’ mġiba etika.

2.2. L-ISTRUTTURA TA’ GOVERNANZA TAL-KUMMISSJONI

Il-Kummissjoni Ewropea għandha sistema ta’ governanza unika, b’distinzjoni ċara bejn l-istrutturi ta’ sorveljanza amministrattiva u politika u linji definiti sewwa ta’ responsabbiltà u responsabbiltà finanzjarja (6). Is-sistema hija bbażata fuq it-Trattati u l-istruttura evolviet sabiex tadatta għal ambjent li qed jinbidel u sabiex tibqa’ konformi mal-aħjar prattika kif stabbilita fl-istandards internazzjonali rilevanti (7).

— Il-Kulleġġ tal-Kummissarji jassumi responsabbiltà politika kolleġġjali għall-ħidma tal-Kummissjoni. L-implimentazzjoni operzzjonali tal-baġit hija ddelegata lid-Diretturi Ġenerali u lill-Kapijiet tas-Servizzi li jmexxu l-istruttura amministrattiva tal-Kummissjoni (8).

— Il-Kulleġġ jiddelega l-kompiti ta’ ġestjoni finanzjarja lid-Diretturi Ġenerali jew lill-Kapijiet tas-Servizzi li b’hekk isiru Uffiċjali Awtorizzanti b’Delega (AOD). Dawn il-kompiti jistgħu ulterjorment jiġu ddelegati lil Diretturi, Kapijiet ta’ Unitajiet u oħrajn, li b’hekk isiru Uffiċjali Awtorizzanti b’Sottodelega. Ir-responsabbiltà tal-Uffiċjali Awtorizzanti tkopri l-proċess sħiħ tal-ġestjoni, mid-determinazzjoni ta’ x’hemm bżonn li jsir biex jintlaħqu l-objettivi tal-politika stabbiliti mill-istituzzjoni sal-ġestjoni tal-attivitajiet minn perspettiva kemm operattiva kif ukoll baġitarja.

Fil-Kummissjoni, ir-rwoli u r-responsabbiltajiet fil-ġestjoni finanzjarja huma b’hekk definiti u applikati b’mod ċar. Dan huwa approċċ deċentralizzat b’responsabbiltajiet ċari bil-għan li tinħoloq kultura amministrattiva li tħeġġeġ lill-impjegati taċ-ċivil jerfgħu r-responsabbiltà għall-attivitajiet li fuqhom għandhom kontroll u sabiex jingħataw kontroll fuq l-attivitajiet li għalihom huma responsabbli.

Fil-kuntest taċ-ċiklu tal-Ippjanar u l-Ipprogrammar Strateġiku tal-Kummissjoni, kull uffiċjal awtorizzanti huwa mitlub li jħejji “rapport annwali tal-attività” (“annual activity report” – AAR) dwar l-attivitajiet u l-kisbiet u r-riżultati ta’ politika tas-sena fejn huwa jiddikjara li r-riżorsi ntużaw abbażi tal-prinċipji ta’ ġestjoni finanzjarja tajba u li huwa daħħal fis-seħħ proċeduri ta’ kontroll li jipprovdu l-garanzija meħtieġa li tikkonċerna l-legalità u r-regolarità tat-tranżazzjonijiet sottostanti. Fil-livell tal-Kummissjoni, dawn ir-riżultati jiġu adottati u ppubblikati f’forma aggregata fir-Rapport Annwali ta’ Ġestjoni u Prestazzjoni għall-baġit tal-UE u jintbagħtu lill-Parlament Ewropew u lill-Kunsill. Dan huwa l-istrument ewlieni li permezz tiegħu l-Kulleġġ tal-Kummissarji jieħu r-responsabbiltà politika għall-ġestjoni tal-baġit.

L-Uffiċjal tal-Kontabbiltà tal-Kummissjoni huwa ċentralment responsabbli għall-ġestjoni tat-teżor, għall-proċeduri ta’ rkupru, għall-istabbiliment ta’ regoli tal-kontabbiltà bbażati fuq metodi u Standards Internazzjonali tal-Kontabbiltà għas-Settur Pubbliku, għall-validazzjoni tas-sistemi kontabilistiċi u għat-tħejjija tal-kontijiet annwali konsolidati tal-Kummissjoni u tal-UE. Barra minn hekk, l-Uffiċjal tal-Kontabbiltà huwa meħtieġ jiffirma l-kontijiet annwali, filwaqt li jiddikjara li dawn jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-flussi tal-flus fl-aspetti materjali kollha. Il-kontijiet annwali jiġu adottati mill-Kulleġġ tal-Kummissarji. L-Uffiċjal tal-Kontabbiltà huwa funzjoni indipendenti u għandu responsabbiltà ewlenija fir-rigward tar-rapportar finanzjarju fil-Kummissjoni. L-Awditur Intern tal-Kummissjoni huwa wkoll funzjoni ċentralizzata u indipendenti u jipprovdi pariri, opinjonijiet u rakkomandazzjonijiet indipendenti dwar il-kwalità u l-funzjonament ta’ sistemi ta’ kontroll intern fil-Kummissjoni, f’aġenziji tal-UE u f’korpi awtonomi oħrajn.

Il-Kumitat tal-Progress tal-Awditjar isegwi l-implimentazzjoni tal-awditi, b’mod partikolari tas-Servizz tal-Awditjar Intern, iżda wkoll abbażi tal-awditi tal-Qorti Ewropea tal-Awdituri u jivvaluta l-kwalità tal-awditjar intern, sabiex b’hekk jikseb opinjoni aktar ġenerali tas-sistemi ta’ kontroll tal-Kummissjoni.

Il-Bord tal-Ġestjoni Korporattiva għandu rwol fil-governanza korporattiva tal-Kummissjoni billi jipprovdi sorveljanza u orjentazzjonijiet strateġiċi dwar kwistjonijiet ewlenin ta’ ġestjoni korporattiva, inkluż fir-rigward tal-ġestjoni tar-riżorsi finanzjarji u umani. Ippresedut mis-Segretarju Ġenerali, huwa jlaqqa’ flimkien, fuq bażi regolari, lid-Diretturi Ġenerali u l-Kabinetti responsabbli għall-baġit, ir-riżorsi umani u l-IT sabiex jiġi żgurat li fil-Kummissjoni jkun hemm fis-seħħ l-istrutturi organizzazzjonali u tekniċi meħtieġa sabiex il-prijoritajiet politiċi tal-President jitwettqu b’mod effiċjenti u effettiv.

2.3. QAFAS TAL-PRESTAZZJONI

L-implimentazzjoni ta’ oqfsa tal-prestazzjoni robusti hija essenzjali għall-iżgurar ta’ enfasi qawwija fuq ir-riżultati, valur miżjud tal-UE u l-ġestjoni tajba tal-programmi tal-UE. Il-qafas tal-prestazzjoni tal-baġit tal-UE huwa speċifikat ħafna, u jġib punteġġ ogħla minn kwalunkwe pajjiż tal-Organizzazzjoni għall-Kooperazzjoni u l-Iżvilupp Ekonomiċi (OECD) fl-indiċi standard tal-oqfsa tal-ibbaġitjar tal-prestazzjoni. Il-qafas tal-prestazzjoni tal-baġit tal-UE jirrapporta dwar diversi tipi u livelli ta’ għanijiet, objettivi u miri strateġiċi, inklużi l-istrateġija Ewropa 2020 u prijoritajiet politiċi oħrajn. Huwa jrid iqis ukoll il-komplementarjetà u l-integrazzjoni tal-politiki u l-programmi u r-rwol ewlieni tal-Istati Membri fl-implimentazzjoni tal-Baġit tal-UE.

— L-għanijiet, l-indikaturi u l-miri huma prominenti ħafna fil-bażi legali tal-programmi u kull sena l-Kummissjoni tirrapporta dwarhom permezz tad-Dikjarazzjonijiet tal-Programmi li jakkumpanjaw l-abbozz tal-baġit. Huma jipprovdu l-informazzjoni ewlenija kollha li hija meħtieġa għall-iskrutinju bir-reqqa tal-programm u l-kejl tal-prestazzjoni: dan jinkludi impenji finanzjarji ta’ kull seba’ snin; il-linji ta’ bażi tal-prestazzjoni tal-programm (il-punti tat-tluq għal azzjoni ta’ politika); l-għanijiet finali (li għandhom jinkisbu fi tmiem il-perjodu ta’ programmar pluriennali); u l-istadji intermedji ewlenin.

— Sabiex tiżgura li jiġu allokati r-riżorsi għall-prijoritajiet u li kull azzjoni trendi prestazzjoni u valur miżjud għolja, il-Kummissjoni timplimenta l-inizjattiva tagħha ta’ Baġit tal-UE Ffokat fuq ir-Riżultati. Filwaqt li tibni fuq il-qafas ta’ prestazzjoni għall-perjodu 2014–2020, hija tippromwovi bilanċ aħjar bejn il-konformità u l-prestazzjoni.

— Ir-Rapport Annwali dwar il-Ġestjoni u l-Prestazzjoni għall-baġit tal-UE jipprovdi ħarsa ġenerali komprensiva lejn il-prestazzjoni, il-ġestjoni u l-protezzjoni tal-baġit tal-UE. Huwa jispjega kif il-baġit tal-UE jappoġġa l-prijoritajiet politiċi tal-Unjoni Ewropea, ir-riżultati miksuba bil-baġit tal-UE, u l-irwoli li għandha l-Kummissjoni fl-iżgurar u l-promozzjoni tal-ogħla standards ta’ ġestjoni baġitarja u finanzjarja.

— Il-Qorti Ewropea tal-Awdituri tieħu approċċ sistematiku u bir-reqqa sabiex tivvaluta l-aspetti kwalitattivi tal-ibbaġitjar, inkluża d-dimensjoni tal-prestazzjoni, bħala parti normali mir-rapportar annwali tagħha u permezz ta’ rapporti speċjali.

Dawn l-elementi kollha jqiegħdu lill-awtorità tal-baġit f’pożizzjoni b’saħħitha sabiex tqis il-prestazzjoni bħala fattur sinifikanti fid-deċiżjoni dwar il-baġit annwali li jmiss.

2.4. RAPPORTAR FINANZJARJU

L-element ewlieni tar-rappurtar finanzjarju tal-UE huwa l-Pakkett ta’ Rappurtar Finanzjarju Integrat tal-UE li jinkludi l-kontijiet annwali konsolidati tal-UE, ir-Rapport Annwali dwar il-Ġestjoni u l-Prestazzjoni għall-baġit u r-Rapport dwar is-segwitu għall-kwittanza. Il-pakkett ta’ Rappurtar Finanzjarju Integrat jipprovdi lill-pubbliku bi stampa komprensiva tas-sitwazzjoni finanzjarja u operazzjonali tal-UE kull sena.

Il-kontijiet annwali kkonsolidati tal-UE jipprovdu informazzjoni finanzjarja dwar l-attivitajiet tal-istituzzjonijiet, tal-aġenziji u tal-korpi l-oħrajn tal-UE mill-perspettiva baġitarja u tal-kontabbiltà bbażata fuq id-dovuti. Dawn il-kontijiet ma jinkludux il-kontijiet annwali tal-Istati Membri.

Il-kontijiet annwali kkonsolidati tal-UE jikkonsistu f’żewġ partijiet separati iżda marbuta ma’ xulxin:

a) ir-rapporti finanzjarji konsolidati; u

b) ir-rapporti dwar l-implimentazzjoni tal-baġit, li jipprovdu rekord aggregat tal-implimentazzjoni tal-baġit.

Barra minn hekk, il-kontijiet annwali kkonsolidati tal-UE huma akkumpanjati minn Analiżi u Diskussjoni tar-Rapport Finanzjarju (“Financial Statement Discussion and Analysis” – FSDA), li tiġbor fil-qosor il-bidliet u x-xejriet sinifikanti fir-rapporti finanzjarji u tispjega r-riskji u l-inċertezzi sinifikanti li ffaċċjat l-UE u li jeħtieġ li tindirizza fil-ġejjieni.

Rapportar u Akkontabbiltà fil-Kummissjoni:

Pakkett ta’ Rapportar Finanzjarju Integrat Il-kontijiet Annwali Konsolidati tal-UE Rapport Annwali dwar il-Ġestjoni u l-Prestazzjoni għall-baġit Rapport dwar is-segwitu għall-kwittanza Rapporti oħrajn Rapport Ġenerali dwar l-attivitajiet tal-UE Rapporti Annwali tal-Attività tad-Direttorati Ġenerali Rapport dwar il-Ġestjoni Baġitarja u Finanzjarja

2.5. AWDITJAR ESTERN U PROĊEDURA TA’ KWITTANZA

Awditjar estern

Il-Qorti Ewropea tal-Awdituri (il-Qorti) hija l-awditur estern tal-istituzzjonijiet (u korpi) tal-Unjoni. Il-missjoni tal-Qorti hija li tikkontribwixxi biex ittejjeb il-ġestjoni finanzjarja tal-UE, tippromwovi l-akkontabbiltà u t-trasparenza u taġixxi bħala l-gwardjana indipendenti tal-interessi finanzjarji taċ-ċittadini tal-UE. Ir-rwol tal-Qorti bħala l-awditur estern indipendenti tal-UE huwa li tivverifika li l-fondi tal-UE qed jiġu kontabilizzati b’mod korrett, qed jinġabru u jintefqu f’konformità mar-regoli u r-regolamenti rilevanti u li jkunu kisbu valur għall-flus.

Il-kontijiet annwali tal-UE u l-ġestjoni finanzjarja tajba tagħha huma awditjati mill-Qorti, li, bħala parti mill-attivitajiet tagħha, tfassal għall-Parlament Ewropew u għall-Kunsill:

(1) rapport annwali dwar l-attivitajiet iffinanzjati mill-baġit ġenerali, li fih tispjega fid-dettall l-osservazzjonijiet tagħha dwar il-kontijiet annwali u t-tranżazzjonijiet sottostanti;

(2) opinjoni, ibbażata fuq l-awditi tagħha u mogħtija fir-rapport annwali fil-forma ta’ dikjarazzjoni ta’ aċċertament, dwar (i) l-affidabbiltà tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm id-dħul miġbur kif ukoll il-pagamenti lill-benefiċjarji finali; u

(3) rapporti speċjali li jkopru oqsma speċifiċi.

Kwittanza

L-aħħar pass taċ-ċiklu tal-ħajja ta’ baġit huwa l-proċedura ta’ kwittanza għal sena finanzjarja partikolari. Hija tirrappreżenta d-dimensjoni politika tal-kontroll estern tal-implimentazzjoni tal-baġit u hija d-deċiżjoni li permezz tagħha “l-Awtorità tar-Rilaxx” (jiġifieri l-Parlament Ewropew, li jaġixxi fuq rakkomandazzjoni tal-Kunsill) “jirrilaxxa” lill-Kummissjoni (u lill-korpi l-oħra tal-UE) mir-responsabbiltà tagħhom għall-ġestjoni ta’ baġit partikolari. Din id-deċiżjoni hija bbażata fuq eżami tal-kontijiet annwali kkonsolidati tal-UE u sett ta’ rapporti tal-Kummissjoni (ir-Rapport Annwali dwar il-Ġestjoni u l-Prestazzjoni, ir-rapport dwar is-segwitu għall-kwittanza tas-sena preċedenti u r-rapport annwali lill-awtorità tal-kwittanza dwar il-verifiki interni mwettqa), kif ukoll fuq ir-Rapport Annwali tal-Qorti Ewropea tal-Awdituri, l-opinjoni tal-awditjar (id-“Dikjarazzjoni ta’ Aċċertament”) u Rapporti Speċjali. Hija tqis ukoll it-tweġibiet bil-miktub tal-Kummissjoni għall-mistoqsijiet u aktar talbiet ta’ informazzjoni, kif ukoll is-seduti ta’ smigħ tal-Kummissarju tal-Baġit u tal-Kummissarji responsabbli għall-oqsma ewlenin tal-infiq quddiem il-Kumitat għall-Kontroll tal-Baġit tal-Parlament Ewropew (CONT).

L-eżitu tal-proċedura ta’ kwittanza jista’ jkun wieħed minn dawn it-tlieta: l-għoti, il-posponiment jew ir-rifjut tal-kwittanza. Ir-rapporti finali dwar il-kwittanza jinkludu wkoll talbiet speċifiċi indirizzati lill-Kummissjoni kemm mill-Parlament Ewropew kif ukoll mill-Kunsill. Dawn it-talbiet huma soġġetti għal rapport ta’ segwitu li fih il-Kummissjoni tiddeskrivi l-azzjonijiet konkreti li diġà ħadet jew li biħsiebha tieħu.

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Unjoni Ewropea għas-sena 2017 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 148(2) tar-Regolament Finanzjarju applikabbli għall-baġit ġenerali tal-Unjoni Ewropea. Jiena hawnhekk niddikjara li tħejjew skont it-Titolu IX ta’ dan ir-Regolament Finanzjarju u skont il-prinċipji, ir-regoli u l-metodi tal-kontabilità stabbiliti fin-noti tar-rapporti finanzjarji.

Ksibt mingħand l-uffiċjali tal-kontabilità ta’ dawn l-istituzzjonijiet u korpi, li ċċertifikaw l-affidabilità tagħha, l-informazzjoni kollha neċessarja għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit.

Jiena hawnhekk niċċertifika li fuq il-bażi ta’ din l-informazzjoni, u tal-verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-flussi tal-flus tal-Unjoni Ewropea fl-aspetti materjali kollha.

[iffirmat] Rosa ALDEA BUSQUETS L-Uffiċjal tal-Kontabbiltà tal-Kummissjoni 22 ta’ Ġunju 2018

IL-PUNTI EWLENIN TAS-SENA FINANZJARJA 2017

Implimentazzjoni tal-baġit tal-Unjoni tal-2017

Il-baġit adottat tal-2017 iffoka fuq żewġ prijoritajiet ewlenin ta’ politika għall-Ewropa: li jingħata appoġġ lill-irkupru li qed iseħħ fl-ekonomija Ewropea u li jiġu indirizzati l-isfidi tas-sigurtà u dawk umanitarji fil-viċinat tagħna. Il-finanzjament miżjud mar għall-investimenti fit-tkabbir, fl-impiegi u fil-kompetittività fl-Unjoni Ewropea, kif ukoll sabiex jiġu żgurati r-riżorsi neċessarji bil-ħsieb li jiġu protetti l-fruntieri esterni tal-UE, tissaħħaħ is-sigurtà ġewwa u barra l-Unjoni, jingħata appoġġ għall-akkoljenza u l-integrazzjoni tar-refuġjati, u jiġu indirizzati l-kawżi ewlenin tal-migrazzjoni fil-pajjiżi ta’ oriġini u ta’ tranżitu.

L-implimentazzjoni tal-baġit tal-UE fl-2017 ammontat għal total ta’ EUR 171,1 biljun f’approprjazzjonijiet ta’ impenn, u EUR 137,4 biljun f’approprjazzjonijiet ta’ pagament.

Kważi nofs il-fondi – EUR 83,3 biljun f’impenji – stimulaw it-tkabbir, l-impiegi u l-kompetittività. Dan kien jinkludi l-finanzjament għar-riċerka u l-innovazzjoni skont Orizzont 2020, għall-edukazzjoni skont il-programm Erasmus +, għall-intrapriżi żgħar u ta’ daqs medju skont il-programm COSME, il-Faċilità Nikkollegaw l-Ewropa (CEF), il-fond ta’ garanzija għall-Fond Ewropew għall-Investimenti Strateġiċi (FEIS) li huwa l-istrument wara l-Pjan ta’ Investiment għall-Ewropa, u biex titrawwem konverġenza fost l-Istati Membri u fost ir-reġjuni permezz tal-Fondi Strutturali u ta’ Investiment Ewropej (FSIE). Barra minn hekk, l-appoġġ mill-baġit tal-UE lil bdiewa Ewropej ammonta għal EUR 44,7 biljun f’pagamenti.

Il-baġit intuża wkoll għat-tisħiħ tal-fruntieri esterni tal-Unjoni u għall-indirizzar tal-kriżi tar-refuġjati u tal-migrazzjoni irregolari billi jiġu ffinanzjati għodod aktar b’saħħithom li jipprevjenu l-faċilitazzjoni tal-immigrazzjoni illegali u jindirizzaw il-kawżi fit-tul tal-migrazzjoni f’kooperazzjoni mal-pajjiżi ta’ oriġini u ta’ tranżitu, politiki aktar b’saħħithom għall-migrazzjoni legali, inkluża r-risistemazzjoni għal persuni li jeħtieġu l-protezzjoni, u strumenti li jappoġġjaw lill-Istati Membri fir-rigward tal-integrazzjoni tar-refuġjati fl-UE.

Il-ħruġ tar-Renju Unit mill-Unjoni Ewropea

Sfond

Fit-23 ta’ Ġunju 2016, il-maġġoranza taċ-ċittadini tar-Renju Unit li vvutaw fir-referendum dwar is-sħubija fl-Unjoni Ewropea vvutaw favur li joħorġu mill-UE. Fid-29 ta’ Marzu 2017, ir-Renju Unit innotifika lill-Kunsill Ewropew b’mod formali li beħsiebu joħroġ mill-UE u mill-Komunità Ewropea tal-Enerġija Atomika (Euratom). Permezz ta’ dan, huwa skatta l-Artikolu 50 tat-Trattat dwar l-Unjoni Ewropea, li jistabbilixxi l-proċedura sabiex Stat Membru joħroġ mill-Unjoni.

Il-proċess tan-negozjati

F’laqgħa speċjali tal-Kunsill Ewropew li saret fid-29 ta’ April 2017, il-mexxejja tas-27 Stat Membru l-oħrajn adottaw linji gwida politiċi dwar il-ħruġ ordnat tar-Renju Unit mill-UE. Dawn iddefinixxew il-qafas għan-negozjati u stabbilixxew il-pożizzjonijiet u l-prinċipji ġenerali tal-UE. Erbat ijiem wara, il-Kummissjoni bagħtet Rakkomandazzjoni lill-Kunsill sabiex jinfetħu n-negozjati tal-Artikolu 50 mar-Renju Unit, inklużi abbozzi ta’ direttivi tan-negozjati.

Fit-22 ta’ Mejju, il-Kunsill adotta Deċiżjoni li tawtorizza l-ftuħ tan-negozjati mar-Renju Unit u li tinnomina b’mod formali lill-Kummissjoni bħala n-negozjatur tal-UE. Il-Kunsill adotta wkoll l-ewwel sett ta’ direttivi tan-negozjati. Dawn stipulaw struttura ċara u approċċ magħqud tal-UE għan-negozjati.

L-UE hija rrappreżentata minn Michel Barnier, li nħatar Kap Negozjatur mill-Kummissjoni Ewropea. Fil-Kummissjoni Ewropea, Task Force taħt l-awtorità ta’ Michel Barnier tikkoordina x-xogħol fuq il-kwistjonijiet strateġiċi, operattivi, ġuridiċi u finanzjarji kollha relatati man-negozjati. Matul in-negozjati, il-Kummissjoni tirrapporta lura lill-Kunsill u żżomm ukoll lill-Parlament Ewropew infurmat mill-qrib u b’mod regolari.

L-ewwel fażi tan-negozjati

L-ewwel fażi tat-taħditiet bdiet fid-19 ta’ Ġunju 2017. L-għan tal-ewwel fażi kien li tipprovdi l-ikbar ċarezza u ċertezza legali possibbli u ssib soluzzjoni għall-ħruġ tar-Renju Unit mill-UE.

Matul l-2017 kien hemm sitt rawnds ta’ negozjar. In-negozjati ffokaw fuq tliet kwistjonijiet ta’ prijorità: il-protezzjoni tad-drittijiet taċ-ċittadini; il-qafas biex jiġu indirizzati ċ-ċirkostanzi uniċi fl-Irlanda u fl-Irlanda ta’ Fuq; u l-qbil finanzjarju biex jiġi żgurat li kemm l-UE kif ukoll ir-Renju Unit jirrispettaw l-obbligi finanzjarji li jkunu ħadu qabel il-ħruġ. Barra minn hekk, in-negozjati koprew ukoll kwistjonijiet oħra ta’ separazzjoni.

Fit-8 ta’ Diċembru 2017, il-Kummissjoni Ewropea rrakkomandat lill-Kunsill Ewropew sabiex jikkonkludi li kien sar biżżejjed progress fl-ewwel fażi tan-negozjati tal-Artikolu 50 mar-Renju Unit. Il-valutazzjoni tal-Kummissjoni kienet ibbażata fuq Rapport Konġunt maqbul min-negozjaturi tal-Kummissjoni u mill-gvern tar-Renju Unit. F’dan ir-Rapport Konġunt, ir-Renju Unit qabel li jħallas l-obbligi kollha tiegħu skont il-Qafas Finanzjarju Pluriennali (QFP) attwali u l-perspettivi finanzjarji preċedenti daqs li kieku kien għadu Stat Membru, inkluż is-sehem tiegħu tal-obbligazzjonijiet u l-obbligazzjonijiet kontinġenti tal-Unjoni.

Fil-15 ta’ Diċembru, il-Kunsill Ewropew ikkonferma li kien sar biżżejjed progress fir-rigward tal-arranġamenti tranżitorji possibbli u r-relazzjoni futura bejn l-UE u r-Renju Unit, u l-mexxejja adottaw linji gwida sabiex jgħaddu għat-tieni fażi tan-negozjati.

Il-fażi li jmiss tan-negozjati

Fl-20 ta’ Diċembru 2017, il-Kummissjoni Ewropea bagħtet Rakkomandazzjoni lill-Kunsill sabiex jibdew id-diskussjonijiet dwar il-fażi li jmiss tan-negozjati, inklużi abbozzi ta’ direttivi tan-negozjati. Dawn jissupplimentaw id-direttivi tan-negozjati minn Mejju 2017 u jistabbilixxu dettalji addizzjonali dwar l-arranġamenti tranżitorji possibbli.

Ir-Rakkomandazzjoni tfakkar ukoll dwar il-ħtieġa li r-riżultati tal-ewwel fażi tan-negozjati jissarrfu f’termini ġuridiċi, kif deskritt fil-Komunikazzjoni tal-Kummissjoni u fir-Rapport Konġunt. F’konformità mal-linji gwida tal-Kunsill Ewropew tal-15 ta’ Diċembru, id-direttivi addizzjonali tan-negozjati dwar l-arranġamenti tranżitorji ġew adottati fid-29 ta’ Jannar 2018.

Fid-19 ta’ Marzu 2018, il-Kummissjoni ppubblikat abbozz tal-Ftehim dwar il-Ħruġ li ddeskriva l-progress li sar fis-sessjoni tan-negozjati mar-Renju Unit tas-16-19 ta’ Marzu 2018. Fil-parti tas-saldu finanzjarju tal-Ftehim dwar il-Ħruġ, l-UE u r-Renju Unit ittraduċew il-progress miksub fl-ewwel fażi tan-negozjati (ippreżentat fir-Rapport Konġunt) f’test legali.

Wara l-pubblikazzjoni tal-abbozz tal-Ftehim ta’ Rtirar, fit-23 ta’ Marzu 2018 il-Kunsill Ewropew ħareġ aktar linji gwida bil-għan li jinfetħu n-negozjati dwar il-fehim ġenerali tal-qafas għar-relazzjoni futura bejn l-UE u r-Renju Unit. In-negozjati għandhom jitlestew sal-ħarifa tal-2018 sabiex jitħalla biżżejjed żmien qabel id-29 ta’ Marzu 2019 għall-Ftehim dwar il-Ħruġ li jrid jiġi konkluż mill-Kunsill, wara li jinkiseb il-kunsens tal-Parlament Ewropew, u li jrid jiġi approvat mir-Renju Unit b’konformità mal-proċeduri tiegħu stess.

Qbil finanzjarju u l-kontijiet annwali tal-UE tal-2017

Fir-rigward tal-qbil finanzjarju, ġie ddikjarat fir-Rapport Konġunt, ikkonfermat bil-pubblikazzjoni tal-abbozz tal-Ftehim dwar il-Ħruġ fid-19 ta’ Marzu, li r-Renju Unit se jħallas l-obbligi kollha tiegħu skont il-QFP attwali u l-perspettivi finanzjarji preċedenti daqslikieku kien għadu Stat Membru. B’mod aktar speċifiku, l-abbozz tal-ftehim dwar l-irtirar jgħid li r-Renju Unit għandu b’mod partikolari jkun responsabbli lejn l-Unjoni għas-sehem tiegħu ta’:

— L-impenji baġitarji tal-baġit tal-Unjoni u tal-baġits tal-aġenziji deċentralizzati tal-Unjoni pendenti fil-31 ta’ Diċembru 2020 – ara l-Artikolu 133 tal-Ftehim tal-Irtirar;

— Il-finanzjament tal-obbligazzjonijiet tal-Unjoni mġarrbin sal-31 ta’ Diċembru 2020, b’ċerti eċċezzjonijiet – ara l-Artikolu 135;

— L-obbligazzjonijiet finanzjarji kontinġenti tal-Unjoni li jirriżultaw minn operazzjonijiet finanzjarji deċiżi/approvati qabel id-data tal-ħruġ – ara l-Artikolu 136; u

— Il-pagamenti meħtieġa sabiex jitwettqu l-obbligazzjonijiet kontinġenti tal-Unjoni li jsiru dovuti huma relatati ma’ każijiet legali li jikkonċernaw interessi finanzjarji tal-Unjoni (sakemm il-fatti li jifformaw is-suġġett ta’ dawk il-każijiet ikunu seħħew mhux aktar tard mill-31 ta’ Diċembru 2020) – ara l-Artikolu 140.

Din hija l-aktar informazzjoni riċenti disponibbli fil-ħin tat-tħejjija ta’ dawn il-kontijiet. Abbażi ta’ din is-sitwazzjoni attwali, ma hemm l-ebda impatt fuq il-kontijiet annwali kkonsolidati tal-UE fil-31 ta’ Diċembru 2017 li jirriżultaw mill-proċess tal-ħruġ.

Huwa nnotat ukoll li fit-2 ta’ Mejju 2018, il-Kummissjoni pproponiet il-proposta tagħha għall-QFP li jmiss li jibda fl-2021, li huwa mħejji fuq il-bażi li r-Renju Unit mhux se jibqa’ Stat Membru.

RAPPORTI FINANZJARJI KONSOLIDATI U NOTI TA’ SPJEGA (1)

WERREJ

KARTA BILANĊJALI 13

RAPPORT TAL-INTROJTU 14

RAPPORT TAL-FLUSS TAL-FLUS 15

DIKJARAZZJONI TAL-BIDLIET FL-ASSI NETTI 16

NOTI GĦAR-RAPPORTI FINANZJARJI 17

1. POLITIKI KONTABILISTIĊI SINIFIKANTI 17

2. NOTI GĦALL-KARTA BILANĊJALI 29

3. NOTI GĦAR-RAPPORT TAL-INTROJTU 58

4. OBBLIGAZZJONIJIET U ASSI KONTINĠENTI 66

5. IMPENJI LEGALI U BAĠITARJI 70

6. ĠESTJONI TAR-RISKJU FINANZJARJU 74

7. DIKJARAZZJONIJIET TAL-PARTIJIET RELATATI 86

8. EVENTI WARA D-DATA TAL-KARTA BILANĊJALI 88

9. IL-KAMP TA’ APPLIKAZZJONI TAL-KONSOLIDAZZJONI 88

KARTA BILANĊJALI

EUR miljuni Nota 31.12.2017 31.12.2016 ASSI MHUX KURRENTI Assi intanġibbli 2.1 405 381 Proprjetà, impjanti u tagħmir 2.2 10 745 10 068 Investimenti kontabilizzati bl-użu tal-metodu tal-ekwità 2.3 581 528 Assi finanzjarji 2.4 59 980 62 247 Prefinanzjament 2.5 25 022 21 901 Riċevibbli ta’ skambju u rekuperabbli mhux ta’ skambju 2.6 611 717 97 344 95 842 ASSI KURRENTI Assi finanzjarji 2.4 8 655 3 673 Prefinanzjament 2.5 24 005 23 569 Riċevibbli ta’ skambju u rekuperabbli mhux ta’ skambju 2.6 11 755 10 905 Inventarji 2.7 295 165 Flus u ekwivalenti ta’ flus 2.8 24 111 28 585 68 821 66 897 ASSI TOTALI 166 165 162 739 OBBLIGAZZJONIJIET MHUX KURRENTI Pensjonijiet u benefiċċji oħra tal-impjegati 2.9 (73 122 ) (67 231 ) Provvedimenti 2.10 (2 880 ) (1 936 ) Obbligazzjonijiet finanzjarji 2.11 (50 063 ) (55 067 ) (126 065 ) (124 234 ) OBBLIGAZZJONIJIET KURRENTI Provvedimenti 2.10 (659) (675) Obbligazzjonijiet finanzjarji 2.11 (6 850 ) (2 284 ) Ammonti pagabbli 2.12 (39 048 ) (40 005 ) Imposti dovuti u introjtu differit 2.13 (63 902 ) (67 580 ) (110 459 ) (110 544 ) OBBLIGAZZJONIJIET TOTALI (236 524 ) (234 778 ) ASSI NETTI (70 359 ) (72 040 ) Riżervi 2.14 4 876 4 841 Ammonti li għandhom jinġabru mill-Istati Membri (2) 2.15 (75 234 ) (76 881 ) ASSI NETTI (70 359 ) (72 040 )

RAPPORT TAL-INTROJTU

EUR miljuni Nota 2017 2016 DĦUL Dħul minn tranżazzjonijiet mhux ta’ skambju Riżorsi tal-ING 3.1 78 620 95 578 Riżorsi proprji tradizzjonali 3.2 20 520 20 439 Riżorsi tal-VAT 3.3 16 947 15 859 Multi 3.4 4 664 3 858 L-irkupru tal-ispejjeż 3.5 1 879 1 947 Oħrajn 3.6 10 376 5 740 133 006 143 422 Dħul minn tranżazzjonijiet ta’ skambju Dħul finanzjarju 3.7 1 845 1 769 Oħrajn 3.8 1 332 998 3 177 2 767 Dħul Totali 136 183 146 189 SPEJJEŻ Implimentati mill-Istati Membri 3.9 Il-Fond Agrikolu Ewropew ta’ Garanzija (44 289 ) (44 152 ) Il-Fond Agrikolu Ewropew għall-Iżvilupp Rurali u strumenti oħrajn tal-iżvilupp rurali (11 359 ) (12 604 ) Il-Fond Ewropew għall-Iżvilupp Reġjonali u l-Fond ta’ Koeżjoni (17 650 ) (35 045 ) Il-Fond Soċjali Ewropew (7 353 ) (9 366 ) Oħrajn (1 253 ) (1 606 ) Implimentati mill-Kummissjoni, l-aġenziji eżekuttivi u l-fondi fiduċjarji 3.10 (15 738 ) (15 610 ) Implimentati minn aġenziji u korpi oħrajn tal-UE 3.11 (2 667 ) (2 547 ) Implimentati minn pajjiżi terzi u organizzazzjonijiet internazzjonali 3.11 (4 115 ) (3 258 ) Implimentati minn entitajiet oħrajn 3.11 (1 478 ) (2 035 ) Spejjeż tal-persunal u tal-pensjonijiet 3.12 (10 002 ) (9 776 ) Bidliet fis-suppożizzjonijiet attwarjali tal-benefiċċji tal-impjegati 3.13 (3 544 ) (1 068 ) Spejjeż tal-finanzjament 3.14 (1 896 ) (1 904 ) Spejjeż oħrajn 3.15 (6 756 ) (5 486 ) Spejjeż Totali (128 101 ) (144 456 ) RIŻULTAT EKONOMIKU TAS-SENA 8 082 1 733

RAPPORT TAL-FLUSS TAL-FLUS

EUR miljuni 2017 2016 Riżultat ekonomiku tas-sena 8 082 1 733 Attivitajiet operatorji Amortizzament 99 88 Deprezzament 888 575 (Żieda)/tnaqqis fis-self 497 1 774 (Żieda)/tnaqqis fil-prefinanzjament (3 557 ) (314) (Żieda) / tnaqqis fir-riċevibbli ta’ skambju u fir-rekuperabbli mhux ta’ skambju (745) (1 297 ) (Żieda)/tnaqqis fl-inventarji (130) (26) Żieda/(tnaqqis) fil-pensjonijiet u f’benefiċċji oħra tal-impjegati 5 891 3 417 Żieda/(tnaqqis) fil-provvedimenti 928 581 Żieda/(tnaqqis) fl-obbligazzjonijiet finanzjarji (438) (2 351 ) Żieda/(tnaqqis) fl-ammonti pagabbli (957) 7 813 Żieda/(tnaqqis) fl-imposti dovuti u fid-dħul differit (3 678 ) (821) Surplus baġitarju tas-sena preċedenti meħud bħala dħul mhux fi flus (6 405 ) (1 349 ) Ċaqliq ieħor mhux fi flus 3 18 Attivitajiet ta’ investiment (Żieda)/tnaqqis fl-assi intanġibbli u fil-proprjetà, l-impjanti u t-tagħmir (1 687 ) (2 073 ) (Żieda)/tnaqqis fl-investimenti kontabilizzati permezz tal-metodu tal-ekwità (53) (31) (Żieda)/tnaqqis fl-assi finanzjarji disponibbli għall-bejgħ (3 190 ) (822) (Żieda)/tnaqqis fl-assi finanzjarji abbażi tal-valur ġust permezz ta’ bilanċ pożittiv jew defiċit (22) (0) FLUSS TAL-FLUS NETT (4 474 ) 6 914 Żieda/(tnaqqis) fl-imposti dovuti u fl-introjtu differit (4 474 ) 6 914 Flus u ekwivalenti ta’ flus fil-bidu tas-sena 28 585 21 671 Flus u ekwivalenti ta’ flus fi tmiem is-sena 24 111 28 585

DIKJARAZZJONI TAL-BIDLIET FL-ASSI NETTI

EUR miljuni Ammonti li għandhom jinġabru mingħand l-Istati Membri Surplus/(Defiċit) akkumulat Riżervi oħra Riżerva ta’ valur ġust Assi netti BILANĊ FIL-31.12.2015 (77 124 ) 4 390 292 (72 442 ) Ċaqliq fir-riżerva tal-Fond ta’ Garanzija (82) 82 — — Ċaqliq fil-valur ġust — — 33 33 Oħrajn (59) 44 — (15) Riżultat tal-baġit 2015 ikkreditat lill-Istati Membri (1 349 ) — — (1 349 ) Riżultat ekonomiku tas-sena 1 733 — — 1 733 BILANĊ FIL-31.12.2016 (76 881 ) 4 516 325 (72 040 ) Ċaqliq fir-riżerva tal-Fond ta’ Garanzija (20) 20 — — Ċaqliq fil-valur ġust — — (2) (2) Oħrajn (11) 62 (46) 5 Riżultat tal-baġit 2016 ikkreditat lill-Istati Membri (6 405 ) — — (6 405 ) Riżultat ekonomiku tas-sena 8 082 — — 8 082 BILANĊ FIL-31.12.2017 (75 234 ) 4 598 278 (70 359 )

NOTI GĦAR-RAPPORTI FINANZJARJI

1. POLITIKI KONTABILISTIĊI SINIFIKANTI

1.1. Il-BAŻI ĠURIDIKA U R-REGOLI KONTABILISTIĊI

Il-kontijiet tal-UE jinżammu f’konformità mar-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħasssar ir-Regolament tal-Kunsill (KE, Euratom) Nru 1605/2002 (ĠU L 298, is-26 ta’ Ottubru 2012, p. 1) minn hawn ’il quddiem imsejjaħ ir-“Regolament Finanzjarju” u r-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012, p. 1) li jistabbilixxi regoli dettaljati ta’ applikazzjoni ta’ dan ir-Regolament Finanzjarju.

F’konformità mal-artikolu 143 tar-Regolament Finanzjarju, l-UE tħejji r-rapporti finanzjarji tagħha fuq il-bażi ta’ regoli kontabilistiċi abbażi tad-dovuti li huma bbażati fuq l-Istandards Internazzjonali tal-Kontabbiltà għas-Settur Pubbliku (“International Public Sector Accounting Standards” – IPSAS). Dawn ir-regoli kontabilistiċi, adottati mill-Uffiċjal tal-Kontabbiltà tal-Kummissjoni, għandhom jiġu applikati mill-istituzzjonijiet u l-korpi kollha tal-UE li jaqgħu fil-kamp ta’ applikazzjoni tal-konsolidazzjoni sabiex jiġi stabbilit sett uniformi ta’ regoli għall-kontabbiltà, il-valwazzjoni u l-preżentazzjoni tal-kontijiet bil-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni.

L-applikazzjoni ta’ regoli tal-kontabbiltà tal-Unjoni Ewropea (EAR) ġodda u emendati

Emendi għall-EAR li huma effettivi għal perjodi annwali li jibdew fl-1 ta’ Jannar 2017 jew wara

L-emendi li ġejjin ġew adottati mill-Uffiċjal tal-Kontabbiltà tal-Kummissjoni:

— Emendi għall-EAR 1 “Rapporti Finanzjarji”; u

— Emendi għall-EAR 14 “Politiki tal-Kontabbiltà, Bidliet fl-Estimi tal-Kontabbiltà u Żbalji”.

Dawn l-emendi joħorġu mill-bidliet riċenti fl-IPSAS 1 “Preżentazzjoni tar-Rapporti Finanzjarji” u fl-IPSAS 3 “Politiki tal-Kontabbiltà, Bidliet fl-Estimi tal-Kontabbiltà u Żbalji”, li jipproponu titjib sabiex tiġi żgurata l-konsistenza fost l-istandards IPSAS. Konsegwentement, l-EARs relatati ġew aġġornati u l-bidliet ewlenin huma relatati mad-deskrizzjoni tal-karatteristiċi kwalitattivi tar-rapportar finanzjarju u l-aġġornamenti fil-ġerarkija tas-sorsi li jridu jintużaw fl-għażla u l-applikazzjoni tal-politiki tal-kontabbiltà.

L-adozzjoni ta’ dawn l-emendi ma kellha l-ebda impatt fuq il-kontijiet annwali tal-UE tal-2017.

EARs ġodda u riveduti adottati iżda li għadhom mhumiex effettivi fil-31 ta’ Diċembru 2017

L-UE ma applikatx l-EARs ġodda u riveduti li ġejjin, li ġew adottati mill-Uffiċjal tal-Kontabbiltà tal-Kummissjoni, iżda li għadhom mhumiex effettivi:

— Reviżjoni għall-EAR 12 “Benefiċċji tal-Impjegati” (effettiva għal perjodi annwali li jibdew fl-1 ta’ Jannar 2018 jew wara): L-EAR 12 ġiet riveduta f’konformità mal-IPSAS 39 il-ġdid “Benefiċċji tal-Impjegati”. Il-bidla ewlenija hija li kwalunkwe qligħ jew telf li jirriżulta minn bidliet fis-suppożizzjonijiet attwarjali għandu jiġi rikonoxxut direttament f’assi netti, b’kuntrast mar-rekwiżit attwali li jiġu rikonoxxuti f’bilanċ pożittiv jew defiċit.

L-UE bħalissa qed tanalizza l-impatt u l-konsegwenzi prattiċi tal-applikazzjoni ta’ din l-EAR riveduta. Madankollu, ma huwa mistenni l-ebda impatt sinifikanti fuq ir-rapporti finanzjarji kkonsolidati, ħlief għar-rikonoxximent tas-suppożizzjonijiet attwarjali fl-assi netti minflok ir-rapport tal-introjtu.

— EAR 20 ġdida “Kombinamenti tas-Settur Pubbliku” (effettiva għal perjodi annwali li jibdew fl-1 ta’ Jannar 2019 jew wara): L-EAR 20, li hija bbażata fuq l-IPSAS 40 “Kombinamenti tas-Settur Pubbliku”, tistabbilixxi l-klassifikazzjoni ta’ kombinament tas-settur pubbliku f’żewġ tipi differenti skont jekk it-tranżazzjoni ssirx taħt kontroll komuni jew le: (i) amalgamazzjoni, fejn it-tranżazzjoni tkun ibbażata fuq l-ammonti riportati tal-entità flimkien mal-UE; u (ii) akkwiżizzjoni, fejn it-tranżazzjoni tkun ibbażata fuq il-valuri ġusti fid-data tal-akkwiżizzjoni tal-entità akkwiżita mill-UE. It-tnejn għandhom rekwiżiti u livelli ta’ divulgazzjoni distinti, sabiex jipprovdu fehim aħjar tal-effetti tagħha lill-utenti tar-rapporti finanzjarji tal-UE.

L-impatt fuq ir-rapporti finanzjarji tal-UE fis-sena tal-applikazzjoni inizjali jiddependi fuq jekk f’dak il-perjodu l-UE tkunx sejra tidħol fi tranżazzjoni ta’ kombinament tas-settur pubbliku.

1.2. IL-PRINĊIPJI KONTABILISTIĊI

L-għan tar-rapporti finanzjarji huwa li jipprovdu informazzjoni li tkun utli għal firxa wiesgħa ta’ utenti dwar il-pożizzjoni finanzjarja, il-prestazzjoni u l-flussi tal-flus ta’ entità. Għall-UE bħala entità tas-settur pubbliku, l-objettivi huma b’mod aktar speċifiku li tiġi pprovduta informazzjoni utli għat-teħid tad-deċiżjonijiet u li tintwera r-responsabbiltà tal-entità għar-riżorsi fdati lilha. Huwa b’kunsiderazzjoni ta’ dawn l-għanijiet li tfassal dan id-dokument.

Il-kunsiderazzjonijiet kumplessivi (jew il-prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stipulati fir-regola kontabilistika 1 tal-UE “Rapporti Finanzjarji” u huma l-istess bħal dawk deskritti fl-IPSAS 1: preżentazzjoni ġusta, bażi tad-dovuti, negozju avvjat, konsistenza tal-preżentazzjoni, materjalità, aggregazzjoni, tpaċija u informazzjoni komparattiva. Il-karatteristiċi kwalitattivi tar-rapportar finanzjarju huma r-rilevanza, ir-rappreżentazzjoni fidila (l-affidabbiltà), il-komprensibbiltà, il-puntwalità, il-komparabbiltà u l-verifikabbiltà.

1.3. KONSOLIDAZZJONI

Kamp ta’ applikazzjoni tal-konsolidazzjoni

Ir-rapporti finanzjarji kkonsolidati tal-UE jinvolvu l-entitajiet ikkontrollati kollha sinifikanti (jiġifieri l-istituzzjonijiet tal-UE (inkluża l-Kummissjoni) u l-aġenziji tal-UE), kumpaniji assoċjati u impriżi konġunti. Il-lista sħiħa ta’ entitajiet ikkonsolidati tista’ tinstab fin-nota 9 tar-rapporti finanzjarji tal-UE. Din issa tinkludi 52 entità kkontrollata u 1 kumpanija assoċjata. L-entitajiet li huma fil-kamp ta’ applikazzjoni tal-konsolidazzjoni, iżda li huma immaterjali għar-rapporti finanzjarji kkonsolidati tal-UE b’mod ġenerali, ma għandhomx bżonn jiġu kkonsolidati jew kontabilizzati bl-użu tal-metodu tal-ekwità, meta dan ikun se jirriżulta f’ħin jew kost eċċessiv għall-UE. Dawk l-entitajiet issir referenza għalihom bħala “Entitajiet minuri” u huma elenkati separatament fin-nota 9. Fl-2017, kien hemm seba’ entitajiet li kienu kklassifikati bħala entitajiet minuri.

Entitajiet ikkontrollati

Id-deċiżjoni li tiġi inkluża entità fil-kamp ta’ applikazzjoni tal-konsolidazzjoni hija bbażata fuq il-kunċett ta’ kontroll. Entitajiet ikkontrollati huma l-entitajiet kollha li l-UE hija esposta għalihom, jew li għandha d-dritt, għal benefiċċji varjabbli mill-involviment tagħha fihom filwaqt li għandha l-kapaċità li taffettwa n-natura u l-ammont ta’ dawk il-benefiċċji permezz tas-setgħa tagħha fuq l-entità l-oħra. Din is-setgħa għandha tkun eżerċitabbli fil-preżent u tkun relatata mal-attivitajiet rilevanti tal-entità. L-entitajiet ikkontrollati huma kkonsolidati kompletament. Il-konsolidazzjoni tibda fl-ewwel data li fiha jeżisti l-kontroll u tintemm meta ma jibqax jeżisti dan il-kontroll.

L-aktar indikaturi komuni ta’ kontroll fl-UE huma: il-ħolqien tal-entità permezz ta’ trattati fundaturi jew leġiżlazzjoni sekondarja, il-finanzjament tal-entità mill-baġit tal-UE, l-eżistenza tad-drittijiet tal-vot fil-korpi ta’ governanza, l-awditjar mill-Qorti Ewropea tal-Awdituri u l-kwittanza mill-Parlament Ewropew. Issir valutazzjoni individwali għal kull entità sabiex jiġi deċiż dwar jekk wieħed mill-kriterji jew il-kriterji kollha elenkati hawn fuq humiex biżżejjed sabiex jirriżultaw f’kontroll.

Taħt dan l-approċċ, l-istituzzjonijiet (għajr il-Bank Ċentrali Ewropew) u l-aġenziji tal-UE (minbarra l-aġenziji ta’ dak li qabel kien it-tieni pilastru) jitqiesu li huma taħt il-kontroll esklussiv tal-UE u, għalhekk, huma inklużi fil-kamp ta’ applikazzjoni tal-konsolidazzjoni. Barra minn hekk, il-Komunità Ewropea tal-Faħam u l-Azzar (KEFA) f’Likwidazzjoni hija meqjusa wkoll bħala entità kkontrollata.

“It-tranżazzjonijiet u l-bilanċi materjali bejn l-entitajiet” kollha bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tali tranżazzjonijiet mhumiex materjali u allura ma ġewx eliminati.

Arranġamenti Konġunti

Arranġament konġunt huwa ftehim li fuqu għandhom kontroll konġunt l-UE u parti waħda jew aktar. Kontroll konġunt huwa l-kondiviżjoni miftiehma kuntrattwalment tal-kontroll fuq arranġament, li jeżisti biss meta d-deċiżjonijiet dwar l-attivitajiet rilevanti jkunu jeħtieġu l-kunsens unanimu tal-partijiet li jikkondividu l-kontroll. Il-ftehimiet konġunti jistgħu jkunu operazzjonijiet konġunti jew impriżi konġunti. F’każ li arranġament konġunt ikun strutturat permezz ta’ veikolu separat u l-partijiet għall-arranġament konġunt ikollhom drittijiet għall-assi netti tal-arranġament, dan l-arranġament konġunt jikklassifika bħala impriża konġunta. Il-parteċipazzjonijiet f’impriżi konġunti jiġu kontabilizzati bl-użu tal-metodu tal-ekwità (ara n-nota 1.5.4). F’każ li l-partijiet ikollhom drittijiet għall-assi, u obbligi għall-obbligazzjonijiet, relatati mal-arranġament, dan l-arranġament konġunt jiġi kklassifikat bħala operazzjoni konġunta. Fir-rigward tal-interess tagħha f’operazzjonijiet konġunti, l-UE tirrikonoxxi fir-rapporti finanzjarji tagħha: l-assi u l-obbligazzjonijiet tagħha, id-dħul u l-ispejjeż tagħha, kif ukoll is-sehem tagħha ta’ assi, obbligazzjonijiet, dħul u spejjeż miżmuma jew imġarrba b’mod konġunt.

Kumpaniji assoċjati

Il-kumpaniji assoċjati huma entitajiet li fuqhom l-UE għandha, direttament jew indirettament, influwenza sinifikanti, iżda mhux kontroll. Huwa preżunt li teżisti influwenza sinifikanti jekk l-UE jkollha, direttament jew indirettament, 20 % jew aktar mid-drittijiet tal-vot. Il-parteċipazzjonijiet f’kumpaniji assoċjati jiġu kontabilizzati bl-użu tal-metodu tal-ekwità (ara n-nota 1.5.4).

Entitajiet mhux ikkonsolidati li l-fondi tagħhom huma ġestiti mill-Kummissjoni

Il-fondi tar-Reġim Komuni tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta’ Garanzija tal-Parteċipanti huma ġestiti mill-Kummissjoni f’isimhom. Madankollu, billi dawn l-entitajiet mhumiex ikkontrollati mill-UE, huma mhumiex ikkonsolidati fir-rapporti finanzjarji tagħha.

1.4. IL-BAŻI TAT-TĦEJJIJA

Ir-rapporti finanzjarji jiġu ppreżentati kull sena. Is-sena kontabilistika tibda fl-1 ta’ Jannar u tintemm fil-31 ta’ Diċembru.

1.4.1. Il-munita u l-bażi għall-konverżjoni

Munita funzjonali u tar-rapportar

Ir-rapporti finanzjarji jiġu ppreżentati f’miljuni ta’ euro, sakemm ma jkunx indikat mod ieħor, billi l-euro hija l-munita funzjonali u tar-rapportar tal-UE.

Tranżazzjonijiet u bilanċi

It-tranżazzjonijiet f’muniti barranin jinqalbu f’euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta’ tranżazzjonijiet f’muniti barranin u mill-konverżjoni mill-ġdid skont ir-rati tal-kambju fi tmiem is-sena tal-assi u l-obbligazzjonijiet monetarji denominati f’muniti barranin huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala assi finanzjarji disponibbli għall-bejgħ huma inklużi fir-riżerva ta’ valur ġust.

Japplikaw metodi ta’ konverżjoni differenti għall-proprjetà, l-impjanti u t-tagħmir u għall-assi intanġibbli, li jżommu l-valur tagħhom f’euro bir-rata li tkun ġiet applikata fid-data meta nxtraw.

Il-bilanċi fi tmiem is-sena tal-assi u l-obbligazzjonijiet monetarji denominati f’muniti barranin jiġu kkonvertiti f’euro fuq il-bażi tar-rati tal-kambju tal-Bank Ċentrali Ewropew (BĊE) applikabbli fil-31 ta’ Diċembru:

Rati tal-kambju tal-euro

Munita 31.12.2017 31.12.2016 Munita 31.12.2017 31.12.2016 BGN 1,9558 1,9558 PLN 4,177 4,4103 CZK 25,5350 27,0210 RON 4,6585 4,5390 DKK 7,4449 7,4344 SEK 9,8438 9,5525 GBP 0,8872 0,8562 CHF 1,1702 1,0739 HRK 7,4400 7,5597 JPY 135,01 123,4000 HUF 310,3300 309,8300 USD 1,1993 1,0541

1.4.2. L-użu tal-estimi

F’konformità mal-IPSAS u mal-prinċipji kontabilistiċi aċċettati b’mod ġenerali, ir-rapporti finanzjarji bilfors iridu jinkludu ammonti bbażati fuq estimi u suppożizzjonijiet mill-maniġment ibbażati fuq l-aktar informazzjoni affidabbli disponibbli. L-estimi sinifikanti jinkludu, iżda mhumiex limitati għal: l-ammonti għall-obbligazzjonijiet tal-benefiċċji tal-impjegati, il-provvedimenti, ir-riskju finanzjarju fuq l-inventarji u l-kontijiet riċevibbli, id-dħul u l-imposti dovuti, l-assi u l-obbligazzjonijiet kontinġenti, il-grad ta’ indeboliment tal-assi intanġibbli u l-proprjetà, l-impjanti u t-tagħmir u l-ammonti divulgati fin-noti dwar l-istrumenti finanzjarji. Ir-riżultati attwali jistgħu jkunu differenti minn dawk l-estimi. Il-bidliet fl-estimi huma riflessi fil-perjodu li fih isiru magħrufa.

1.5. IL-KARTA BILANĊJALI

1.5.1. Assi intanġibbli

Il-liċenzji ta’ softwer tal-kompjuter akkwistati jiġu ddikjarati skont il-kost storiku nieqes l-amortizzazzjoni akkumulata u t-telf mill-indeboliment. L-assi huma amortizzati fuq bażi ta’ “linja dritta” matul il-ħajja utli stmata tagħhom (3-11-il sena). L-istima tal-ħajja utli tal-assi intanġibbli tiddependi fuq il-ħajja ekonomika speċifika tagħhom jew il-ħajja legali tagħhom iddeterminata permezz ta’ ftehim. L-assi intanġibbli żviluppati internament jiġu kapitalizzati meta jiġu ssodisfati l-kriterji rilevanti tar-regoli kontabilistiċi tal-UE u l-ispejjeż jirrigwardaw biss il-fażi ta’ żvilupp tal-assi. Il-kostijiet kapitalizzabbli jinkludu l-kostijiet direttament attribwibbli kollha meħtieġa għall-ħolqien, il-produzzjoni u t-tħejjija tal-assi sabiex ikun jista’ jopera bil-mod maħsub mill-maniġment. Il-kostijiet assoċjati mal-attivitajiet ta’ riċerka, il-kostijiet tal-iżvilupp mhux kapitalizzabbli u l-kostijiet tal-manutenzjoni huma rikonoxxuti bħala spejjeż kif imġarrba.

1.5.2. Proprjetà, impjanti u tagħmir

Il-proprjetà, l-impjanti u t-tagħmir kollha jiġu ddikjarati skont il-kost storiku nieqes id-deprezzament akkumulat u t-telf mill-indeboliment. Il-kost jinkludi nefqa li hija direttament attribwibbli għall-akkwiżizzjoni, il-kostruzzjoni jew it-trasferiment tal-assi.

Il-kostijiet sussegwenti huma inklużi fl-ammont riportat tal-assi jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi futuri jew il-potenzjal tas-servizz assoċjat mal-partita jiġu ċċirkolati lill-UE u l-kost ta’ dan ikun jista’ jitkejjel b’mod affidabbli. Il-kostijiet tat-tiswija u tal-manutenzjoni jiġu ddebitati lir-rapport tal-introjtu matul il-perjodu finanzjarju li fih jiġġarrbu.

L-art u x-xogħlijiet artistiċi ma jiġux deprezzati billi huma jitqiesu li għandhom ħajja utli indefinita. L-assi taħt kostruzzjoni ma jiġux deprezzati billi dawn għadhom mhumiex disponibbli għall-użu. Id-deprezzament fuq assi oħrajn jiġi kkalkolat bl-użu tal-metodu tal-linja dritta sabiex jiġi allokat il-kost tagħhom nieqes il-valuri residwi tagħhom matul il-ħajjiet utli stmati tagħhom, kif ġej:

Tip ta’ assi Rata ta’ deprezzament lineari Binjiet minn 4 % sa 10 % Assi spazjali minn 8 % sa 25 % Impjanti u tagħmir minn 10 % sa 25 % Għamara u vetturi minn 10 % sa 25 % Ħardwer tal-kompjuter minn 25 % sa 33 % Oħrajn minn 10 % sa 33 %

Il-qligħ jew it-telf fuq disponimenti jiġu ddeterminati billi r-rikavat nieqes l-ispejjeż tal-bejgħ jitqabbel mal-ammont riportat tal-assi disposti u jiġu inklużi fir-rapport tal-introjtu.

Lokazzjonijiet

Il-lokazzjonijiet ta’ assi tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma kklassifikati bħala lokazzjonijiet finanzjarji. Il-lokazzjonijiet finanzjarji jiġu kapitalizzati fil-bidu nett tal-lokazzjoni skont l-inqas mill-valur ġust tal-assi mogħti b’lokazzjoni u l-valur preżenti tal-pagamenti minimi tal-lokazzjoni. L-element tal-imgħax tal-ħlas ta’ lokazzjoni finanzjarja jiġi ddebitat għan-nefqa matul il-perjodu tal-lokazzjoni f’rata perjodika kostanti fir-rigward tal-bilanċ pendenti. L-obbligi tal-kiri, wara li jkunu tnaqqsu l-imposti finanzjarji, jiġu inklużi fl-obbligazzjonijiet finanzjarji (kurrenti u mhux kurrenti). L-element tal-imgħax tal-kost finanzjarju jiġi ddebitat fir-rapport tal-introjtu matul il-perjodu tal-lokazzjoni b’mod li jipproduċi rata tal-imgħax perjodika kostanti fuq il-bilanċ li jibqa’ tal-obbligazzjoni għal kull perjodu. L-assi miżmuma taħt lokazzjonijet finanzjarji jiġu deprezzati matul l-iqsar ħajja utli tal-assi u t-terminu tal-lokazzjoni.

Il-lokazzjonijiet fejn il-lokatur iżomm sehem sinifikanti mir-riskji u l-benefiċċji inerenti għas-sjieda huma kklassifikati bħala lokazzjonijiet operatorji. Il-pagamenti ta’ lokazzjonijiet operatorji huma rikonoxxuti bħala spiża fir-rapport tal-introjtu fuq bażi ta’ linja dritta matul it-terminu ta’ lokazzjoni.

1.5.3. Indeboliment ta’ assi mhux finanzjarji

L-assi li għandhom ħajja utli indefinita mhumiex soġġetti għal amortizzament/deprezzament u huma ttestjati kull sena għal indeboliment. L-assi li huma soġġetti għal amortizzament/deprezzament jiġu rieżaminati għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat ma jkunx jista’ jiġi rkuprat. Telf minn indeboliment huwa rikonoxxut għall-ammont li bih l-ammont riportat tal-assi jaqbeż l-ammont (servizz) rekuperabbli tiegħu. L-ammont (servizz) rekuperabbli huwa l-ogħla mill-valur ġust tal-assi nieqes il-kostijiet tal-bejgħ u l-valur tiegħu fl-użu.

Il-valuri residwi u l-ħajja utli tal-assi intanġibbli u tal-proprjetà, l-impjanti u t-tagħmir jiġu riveduti u, jekk ikun xieraq, aġġustati, mill-inqas darba fis-sena. L-ammont riportat ta’ assi jitnaqqas minnufih għall-ammont (servizz) rekuperabbli tiegħu jekk l-ammont riportat tal-assi jkun akbar mill-ammont (servizz) rekuperabbli stmat tiegħu. Jekk ir-raġunijiet għall-indebolimenti rikonoxxuti fis-snin preċedenti ma jkunux għadhom applikabbli, it-telf minn indeboliment jitreġġa’ lura kif xieraq.

1.5.4. Investimenti kontabilizzati bl-użu tal-metodu tal-ekwità

Parteċipazzjonijiet f’kumpaniji assoċjati u impriżi konġunti

L-investimenti kontabilizzati bl-użu tal-metodu tal-ekwità fil-bidu jiġu rikonoxxuti skont il-kost. L-interess tal-UE f’dawn l-investimenti huwa rikonoxxut fir-rapport tal-introjtu u s-sehem tagħha taċ-ċaqliq fir-riżervi huwa rikonoxxut fir-riżerva tal-valur ġust fl-assi netti. Il-kost inizjali flimkien maċ-ċaqliq kollu (kontribuzzjonijiet oħrajn, is-sehem tar-riżultati ekonomiċi u ċ-ċaqliq tar-riżerva, indebolimenti u dividendi) jagħtu l-valur kontabilistiku tal-investiment fir-rapporti finanzjarji fid-data tal-karta bilanċjali. Id-distribuzzjonijiet riċevuti mill-investiment inaqqsu l-ammont riportat tal-assi.

Jekk is-sehem tal-UE tad-defiċits ta’ investiment kontabilizzat bl-użu tal-metodu tal-ekwità jkun daqs jew aktar mill-interess tagħha fl-investiment, l-UE ma tibqax tirrikonoxxi s-sehem tagħha ta’ telf ulterjuri (“telf mhux rikonoxxut”). Wara li l-interess tal-UE jitnaqqas għal żero, jiġi previst telf addizzjonali u tiġi rikonoxxuta obbligazzjoni, sal-punt biss li l-UE tkun ġarrbet obbligu legali jew kostruttiv jew tkun għamlet pagamenti f’isem l-entità.

Jekk ikun hemm indikazzjonijiet ta’ indeboliment, tkun meħtieġa valwazzjoni negattiva għall-inqas ammont rekuperabbli. L-ammont rekuperabbli jiġi ddeterminat kif deskritt fin-nota 1.5.3. Jekk ir-raġuni għall-indeboliment ma tibqax tapplika aktar tard, it-telf minn indeboliment jitreġġa’ lura għall-ammont riportat li kien jiġi ddeterminat kieku ma kien rikonoxxut l-ebda telf minn indeboliment.

F’każijiet fejn l-UE jkollha 20 % jew aktar minn fond ta’ kapital tal-investiment, hija ma tfittixx li teżerċita influwenza sinifikanti. Għalhekk, dawn il-fondi huma ttrattati bħala strumenti finanzjarji u kkategorizzati bħala assi finanzjarji disponibbli għall-bejgħ.

Il-kumpaniji assoċjati u l-impriżi konġunti kklassifikati bħala entitajiet minuri ma jiġux kontabilizzati skont il-metodu tal-ekwità. Il-kontribuzzjonijiet tal-UE għal dawk l-entitajiet jiġu kontabilizzati bħala spiża tal-perjodu.

1.5.5. Assi finanzjarji

Klassifikazzjoni

L-UE tikklassifika l-assi finanzjarji tagħha fil-kategoriji li ġejjin: Assi finanzjarji skont il-valur ġust permezz ta’ surplus jew defiċit; selfiet u riċevibbli; investimenti miżmuma sal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji tiġi ddeterminata mar-rikonoxximent inizjali u terġa’ tiġi evalwata f’kull data tal-karta bilanċjali.

(i) Assi finanzjarji abbażi tal-valur ġust permezz ta’ bilanċ pożittiv jew defiċit.

Assi finanzjarju jiġi kklassifikat f’din il-kategorija jekk ikun ġie akkwistat prinċipalment għall-fini ta’ bejgħ fit-terminu qasir. Id-derivattivi jiġu kkategorizzati wkoll f’din il-kategorija. L-assi f’din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali.

(ii) Self u riċevibbli

Is-self u r-riċevibbli huma assi finanzjarji mhux derivattivi b’pagamenti fissi jew determinabbli li mhumiex ikkwotati f’suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur mingħajr l-intenzjoni li jinnegozja r-riċevibbli, jew f’każ li l-UE tkun surrogata għad-drittijiet tal-mutwanti oriġinali wara pagament li jkun sar mill-UE taħt kuntratt ta’ garanzija. Pagamenti dovuti fi żmien 12-il xahar mid-data tal-karta bilanċjali jiġu kklassifikati bħala assi kurrenti. Pagamenti dovuti wara 12-il xahar mid-data tal-karta bilanċjali jiġu kklassifikati bħala assi mhux kurrenti. Is-self u r-riċevibbli jinkludu depożiti ta’ żmien fiss, li l-maturità oriġinali tagħhom tkun ta’ aktar minn tliet xhur.

(iii) Investimenti miżmuma sal-maturità

L-investimenti miżmuma sal-maturità huma assi finanzjarji mhux derivattivi b’pagamenti fissi jew varjabbli u maturitajiet fissi li l-UE għandha l-intenzjoni pożittiva u l-kapaċità li żżomm sal-maturità. Matul din is-sena finanzjarja, l-UE ma żammet l-ebda investiment f’din il-kategorija.

(iv) Assi finanzjarji disponibbli għall-bejgħ

Assi finanzjarji disponibbli għall-bejgħ huma assi mhux derivattivi li huma nnominati f’din il-kategorija jew li ma huma kklassifikati f’ebda waħda mill-kategoriji l-oħrajn. Dawn huma kklassifikati bħala assi kurrenti jew mhux kurrenti, skont il-perjodu ta’ żmien li matulu l-UE tistenna li żżommhom. L-investimenti f’entitajiet li la huma kkonsolidati u lanqas kontabbilizzati bl-użu tal-metodu tal-ekwità u investimenti oħrajn ta’ tip ta’ ekwità (eż. Operazzjonijiet tal-Kapital ta’ Riskju) huma kklassifikati wkoll bħala assi finanzjarji disponibbli għall-bejgħ.

Rikonoxximent u kejl inizjali

Ix-xiri u l-bejgħ ta’ assi finanzjarji abbażi tal-valur ġust permezz ta’ bilanċ pożittiv jew defiċit, miżmuma sal-maturità u disponibbli għall-bejgħ jiġu rikonoxxuti fid-data tan-negozju – id-data li fiha l-UE timpenja ruħha li tixtri jew tbigħ l-assi. L-ekwivalenti ta’ flus u s-self jiġu rikonoxxuti meta l-flus jingħataw lill-mutwatarji. L-istrumenti finanzjarji huma inizjalment rikonoxxuti bil-valur ġust. Għall-assi finanzjarji kollha mhux riportati abbażi tal-valur ġust permezz ta’ bilanċ pożittiv jew defiċit, l-ispejjeż tat-tranżazzjonijiet jiżdiedu mal-valur ġust fir-rikonoxximent inizjali. L-assi finanzjarji riportati abbażi tal-valur ġust permezz ta’ bilanċ pożittiv jew defiċit għall-ewwel jiġu rikonoxxuti abbażi tal-valur ġust u l-ispejjeż tat-tranżazzjoni jiġu ddebitati fir-rapport tal-introjtu.

Il-valur ġust ta’ assi finanzjarju mar-rikonoxximent inizjali normalment ikun il-prezz tat-tranżazzjoni (jiġifieri l-valur ġust tal-korrispettiv riċevut), sakemm il-valur ġust ta’ dak l-istrument ma jintweriex permezz ta’ tqabbil ma’ tranżazzjonijiet tas-suq kurrenti osservabbli oħrajn fl-istess strument jew abbażi ta’ teknika ta’ valwazzjoni li l-varjabbli tagħha jinkludu biss data minn swieq osservabbli (eż. f’każ ta’ xi kuntratti tad-derivattivi). Madankollu, meta jingħata self fit-tul li ma jkollu ebda imgħax jew inkella jkollu imgħax bil-kundizzjonijiet tas-suq, il-valur ġust tiegħu jista’ jiġi stmat bħala l-valur preżenti tar-riċevuti ta’ flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili.

Is-self mogħti jitkejjel fl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej:

— L-“ambjent tas-suq” għall-għoti b’self mill-UE huwa speċifiku ħafna u differenti mis-suq kapitali li jintuża sabiex jinħarġu bonds kummerċjali jew tal-gvern. Billi l-mutwanti f’dawn is-swieq għandhom l-opportunità li jagħżlu investimenti alternattivi, il-possibbiltà ta’ opportunità tiddaħħal fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE, li mhijiex permessa li tinvesti flus fis-swieq kapitali; hija tissellef biss fondi bl-iskop li ssellef bl-istess rata. Dan ifisser li ma hemm l-ebda għażla alternattiva ta’ għoti b’self jew investiment disponibbli għall-UE għas-somom meħuda b’self. Għalhekk, ma hemm l-ebda kost ta’ opportunità u għalhekk ma hemmx bażi ta’ paragun mar-rati tas-suq. Fil-fatt, l-operazzjoni ta’ għoti b’self tal-UE nnifisha tirrappreżenta lis-suq. Essenzjalment, billi l-“għażla” tal-kost ta’ opportunità mhijiex applikabbli, il-prezz tas-suq ma jirriflettix b’mod ġust is-sustanza tat-tranżazzjonijiet ta’ għoti b’self tal-UE. Għalhekk, mhuwiex xieraq li jiġi ddeterminat il-valur ġust tal-għoti b’self tal-UE b’referenza għal bonds kummerċjali jew tal-gvern.

— Barra minn hekk, minħabba li ma hemm l-ebda tranżazzjoni tas-suq attiv jew tranżazzjonijiet simili li wieħed jista’ jqabbel magħhom, ir-rata tal-imgħax li trid tintuża mill-UE għall-valwazzjoni ġusta tal-operazzjonijiet ta’ għoti b’self tagħha taħt l-EFSM, il-BOP u self simili ieħor, għandha tkun ir-rata tal-imgħax imposta.

— Barra minn hekk, għal dan is-self, hemm effetti kumpensatorji bejn l-għoti ta’ self u t-teħid b’self minħabba l-karattru spalla ma’ spalla (“back-to-back”) tagħhom. B’hekk, l-imgħax effettiv għas-self huwa daqs ir-rata effettiva tal-imgħax għat-teħid b’self relatat. Il-kostijiet tat-tranżazzjonijiet imġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

L-istrumenti finanzjarji ma jibqgħux rikonoxxuti meta jiskadu d-drittijiet li jiġu riċevuti flussi ta’ flus mill-investimenti jew meta l-UE tkun ittrasferixxiet b’mod sostanzjali r-riskji u l-benefiċċji kollha tas-sjieda lil parti oħra.

Kejl sussegwenti

a) L-assi finanzjarji abbażi tal-valur ġust permezz ta’ bilanċ pożittiv jew defiċit sussegwentement jiġu riportati abbażi tal-valur ġust. Il-qligħ u t-telf li jirriżultaw minn bidliet fil-valur ġust tal-kategorija “strumenti finanzjarji abbażi tal-valur ġust permezz ta’ bilanċ pożittiv jew defiċit” huma inklużi fir-rapport tal-introjtu fil-perjodu meta jseħħu.

b) Is-self u r-riċevibbli huma riportati bil-kost amortizzat bl-użu tal-metodu tal-imgħax effettiv. Fil-każ ta’ selfiet maħruġa fuq fondi meħuda b’self, l-istess rata effettiva tal-imgħax hija applikata kemm għall-għoti kif ukoll għat-teħid b’self peress li dan is-self ikollu l-karatteristiċi ta’ “operazzjonijiet dahar ma’ dahar” u d-differenzi bejn is-self u l-kundizzjonijiet u l-ammonti tal-għoti b’self mhumiex materjali. Il-kostijiet tat-tranżazzjonijiet imġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

c) L-assi miżmuma sal-maturità jiġu riportati bil-kost amortizzat bl-użu tal-metodu tal-imgħax effettiv. Bħalissa, l-UE ma għandhiex investimenti miżmuma sal-maturità.

d) L-assi finanzjarji disponibbli għall-bejgħ jiġu riportati sussegwentement abbażi tal-valur ġust. Il-qligħ u t-telf li jirriżultaw minn bidliet fil-valur ġust tal-assi finanzjarji disponibbli għall-bejgħ huma rikonoxxuti fir-riżerva tal-valur ġust, ħlief għad-differenzi fil-qlib fuq l-assi monetarji li huma rikonoxxuti fir-rapport tal-introjtu. Meta l-assi kklassifikati bħala assi finanzjarji disponibbli għall-bejgħ mhumiex rikonoxxuti jew ikunu indeboliti, l-aġġustamenti kumulattivi abbażi tal-valur ġust li qabel kienu rikonoxxuti fir-riżerva tal-valur ġust huma rikonoxxuti fir-rapport tal-introjtu. L-imgħax fuq l-assi finanzjarji disponibbli għall-bejgħ ikkalkolat bl-użu tal-metodu tal-imgħax effettiv huwa rikonoxxut fir-rapport tal-introjtu. Id-dividendi fuq strumenti ta’ ekwità disponibbli għall-bejgħ jiġu rikonoxxuti meta jiġi stabbilit id-dritt tal-UE li tirċievi ħlas.

Il-valuri ġusti tal-investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarju ma jkunx attiv (u għal titoli mhux ikkwotati u derivattivi barra l-Borża), l-UE tistabbilixxi valur ġust billi tuża tekniki ta’ valwazzjoni. Dawn jinkludu l-użu ta’ tranżazzjonijiet distakkati riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli tal-ipprezzar tal-opzjonijiet u tekniki ta’ valwazzjoni oħrajn li jintużaw ta’ spiss mill-parteċipanti fis-suq.

L-investimenti f’Fondi ta’ Kapital ta’ Riskju, ikklassifikati bħala assi finanzjarji disponibbli għall-bejgħ, li ma għandhomx prezz ikkwotat f’suq attiv, jiġu vvalutati bil-valur tal-assi netti attribwibbli, li jitqies bħala ekwivalenti tal-valur ġust tagħhom.

Fil-każijiet fejn il-valur ġust tal-investimenti fi strumenti ta’ ekwità li ma għandhomx prezz tas-suq ikkwotat f’suq attiv ma jkunx jista’ jitkejjel b’mod affidabbli, dawn l-investimenti jiġu vvalutati abbażi tal-kost tagħhom nieqes it-telf minn indeboliment.

Indeboliment tal-assi finanzjarji

L-UE tivvaluta f’kull data tal-karta bilanċjali jekk hemmx evidenza oġġettiva li assi finanzjarju huwa indebolit. Assi finanzjarju jkun indebolit u b’hekk jiġġarrab telf minn indeboliment jekk, u biss jekk, ikun hemm evidenza oġġettiva ta’ indeboliment bħala riżultat ta’ avveniment wieħed jew aktar li seħħew wara r-rikonoxximent inizjali tal-assi u dak l-avveniment (jew avvenimenti) ta’ telf ikollu/ikollhom impatt fuq il-flussi tal-flus stmati fil-ġejjieni ta’ assi finanzjarju li jista’ jiġi stmat b’mod affidabbli.

(a) Assi riportati bi prezz amortizzat

Jekk ikun hemm evidenza oġġettiva li ġġarrab telf minn indeboliment fuq self u riċevibbli jew investimenti miżmuma sal-maturità riportati bil-kost amortizzat, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-flussi tal-flus stmati fil-ġejjieni (minbarra t-telf ta’ kreditu futur li ma ġġarrabx) skontati bir-rata effettiva tal-imgħax oriġinali tal-assi finanzjarju. L-ammont riportat tal-assi jitnaqqas u l-ammont tat-telf jiġi rikonoxxut fir-rapport tal-introjtu. Jekk self jew investiment miżmum sal-maturità jkollu rata tal-imgħax varjabbli, ir-rata ta’ skont għall-kejl ta’ kwalunkwe telf minn indeboliment tkun ir-rata effettiva tal-imgħax attwali stabbilita skont il-kuntratt. Il-kalkolu tal-valur preżenti tal-flussi ta’ flus stmati fil-ġejjieni ta’ assi finanzjarju kollateralizzat jirrifletti l-flussi ta’ flus li jistgħu jirriżultaw minn preklużjoni neqsin il-kostijiet għall-kisba u l-bejgħ tal-kollateral, kemm jekk preklużjoni tkun probabbli kif ukoll jekk ma tkunx. Jekk, f’perjodu sussegwenti, l-ammont tat-telf minn indeboliment jonqos u t-tnaqqis jista’ jkun relatat b’mod oġġettiv ma’ avveniment li jseħħ wara r-rikonoxximent tal-indeboliment, it-telf minn indeboliment li jkun ġie rikonoxxut qabel jitreġġa’ lura permezz tar-rapport tal-introjtu.

(b) Assi riportati abbażi tal-valur ġust

Fil-każ ta’ investimenti ta’ ekwità kklassifikati bħala assi finanzjarji disponibbli għall-bejgħ, tnaqqis sinifikanti jew permanenti (mtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta’ jekk it-titoli humiex indeboliti. Jekk tkun teżisti xi evidenza bħal din għal assi finanzjarji disponibbli għall-bejgħ, it-telf kumulattiv – imkejjel bħala d-differenza bejn il-kost ta’ akkwiżizzjoni u l-valur ġust kurrenti, li minnha jitnaqqas kull telf minn indeboliment fuq dak l-ass finanzjarju rikonoxxut qabel fir-rapport tal-introjtu – jitnaqqas mir-riżervi u jkun rikonoxxut fir-rapport tal-introjtu. It-telf minn indeboliment rikonoxxut fir-rapport tal-introjtu fuq strumenti ta’ ekwità ma jitreġġax lura permezz tar-rapport tal-introjtu. Jekk, f’perjodu sussegwenti, jiżdied il-valur ġust ta’ strument ta’ dejn ikklassifikat bħala assi finanzjarju disponibbli għall-bejgħ u ż-żieda tista’ tkun relatata b’mod oġġettiv ma’ avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa’ lura permezz tar-rapport tal-introjtu.

1.5.6. Inventarji

L-inventarji jiġu ddikjarati skont l-inqas kost u valur nett realizzabbli. Il-kost jiġi ddeterminat bl-użu tal-metodu ta’ dak li jidħol l-ewwel joħroġ l-ewwel (“first-in, first-out” – FIFO). Il-kost tal-oġġetti lesti u tax-xogħol li jkun għadu għaddej jinkludi l-kostijiet tal-materja prima, tax-xogħol dirett u kostijiet oħrajn direttament attribwibbli, kif ukoll spejjeż ġenerali tal-produzzjoni relatati (ibbażati fuq kapaċità operazzjonali normali). Il-valur nett realizzabbli huwa l-prezz tal-bejgħ stmat matul il-kors normali tan-negozju, nieqes il-kostijiet tat-tlestija u l-ispejjeż tal-bejgħ. Meta l-inventarji jinżammu għad-distribuzzjoni mingħajr ħlas jew għal ħlas nominali, dawn jitkejlu skont l-inqas kost u l-kost tas-sostituzzjoni kurrenti. Il-kost tas-sostituzzjoni kurrenti huwa l-kost li ġġarrab l-UE sabiex tikseb l-assi fid-data tar-rapportar.

1.5.7. Ammonti tal-prefinanzjament

Prefinanzjament huwa pagament maħsub sabiex jipprovdi lill-benefiċjarju b’avvanz ta’ flus, jiġifieri “float”. Huwa jista’ jinqasam f’għadd ta’ pagamenti fuq perjodu definit fil-kuntratt, fid-deċiżjoni, fil-ftehim jew fl-att ġuridiku bażiku partikolari. Il-ħlas varjabbli jew avvanz jintuża għall-fini li għalih ikun ġie pprovdut matul il-perjodu definit fil-ftehim jew inkella jitħallas lura. Jekk il-benefiċjarju ma jġarrabx in-nefqa eliġibbli, huwa għandu l-obbligu li jrodd lura l-avvanz ta’ prefinanzjament lill-UE. L-ammont tal-prefinanzjament jista’ jitnaqqas (kompletament jew parzjalment) bl-aċċettazzjoni tal-kostijiet eliġibbli (li huma rikonoxxuti bħala spejjeż).

F’dati sussegwenti tal-karta bilanċjali, il-prefinanzjament jitkejjel fl-ammont inizjalment rikonoxxut fil-karta bilanċjali nieqes l-ispejjeż eliġibbli (inklużi l-ammonti stmati fejn meħtieġ) imġarrba matul il-perjodu.

L-imgħax fuq il-prefinanzjament jiġi rikonoxxut hekk kif jiġi gwadanjat f’konformità mad-dispożizzjonijiet tal-ftehim rilevanti. Stima tad-dħul mill-imgħax dovut, abbażi tal-aktar informazzjoni affidabbli, issir fl-aħħar tas-sena u tiġi inkluża fil-karta bilanċjali.

Avvanzi oħrajn lill-Istati Membri li joriġinaw minn rimborż mill-UE ta’ ammonti mħallsa bil-quddiem mill-Istati Membri lill-benefiċjarji tagħhom (inklużi “strumenti finanzjarji taħt ġestjoni kondiviża”) huma rikonoxxuti bħala assi u ppreżentati taħt l-intestatura tal-prefinanzjament. Avvanzi oħrajn lill-Istati Membri sussegwentement jitkejlu bl-ammont inizjalment rikonoxxut fil-karta bilanċjali nieqes l-aħjar stima tal-ispejjeż eliġibbli mġarrba mill-benefiċjarji finali, ikkalkolat abbażi ta’ suppożizzjonijiet raġonevoli u li jistgħu jiġu appoġġjati.

Il-kontribuzzjonijiet tal-UE għall-fondi fiduċjarji tal-Fond Ewropew għall-Iżvilupp jew entitajiet oħrajn mhux ikkonsolidati huma kklassifikati bħala prefinanzjament minħabba li l-għan tagħhom huwa li jagħtu “float” għall-fond fiduċjarju sabiex dan ikun jista’ jiffinanzja azzjonijiet speċifiċi definiti skont l-objettivi tal-fond fiduċjarju. Il-kontribuzzjonijiet tal-UE għall-fondi fiduċjarji jitkejlu fl-ammont inizjali tal-kontribuzzjoni tal-UE nieqes l-ispejjeż eliġibbli, inklużi l-ammonti stmati, fejn ikunu meħtieġa, imġarrba mill-fond fiduċjarju matul il-perjodu tar-rapportar u allokati għall-kontribuzzjoni tal-UE f’konformità mal-ftehim sottostanti.

1.5.8. Riċevibbli ta’ skambju u rekuperabbli mhux ta’ skambju

Billi r-regoli kontabilistiċi tal-UE jeħtieġu preżentazzjoni separata tat-tranżazzjonijiet ta’ skambju u ta’ dawk mhux ta’ skambju, għall-fini tat-tfassil tal-kontijiet, l-ammonti riċevibbli huma definiti bħala li jirriżultaw minn tranżazzjonijiet ta’ skambju u l-ammonti rekuperabbli huma definiti bħala li jirriżultaw minn tranżazzjonijiet mhux ta’ skambju, jiġifieri meta l-UE tirċievi valur mingħand entità oħra mingħajr ma tagħti direttament valur bejn wieħed u ieħor ugwali fil-borża (pereżempju, ammonti rekuperabbli minn Stati Membri relatati mar-riżorsi proprji).

L-ammonti riċevibbli minn tranżazzjonijiet ta’ skambju jissodisfaw id-definizzjoni ta’ strumenti finanzjarji u, b’hekk, huma kklassifikati bħala self u riċevibbli u mkejla skont dan (ara n-nota 1.5.5). Id-divulgazzjonijiet fin-noti tal-istrumenti finanzjarji li jikkonċernaw ir-riċevibbli minn tranżazzjonijiet ta’ skambju jinkludu d-dħul dovut u l-imposti differiti minn tranżazzjonijiet ta’ skambju, minħabba li dawn mhumiex materjali.

L-ammonti rekuperabbli minn tranżazzjonijiet mhux ta’ skambju jiġu riportati bl-ammont oriġinali (aġġustat għall-imgħax u l-penali) nieqes it-tniżżil fil-valur minħabba indeboliment. Tniżżil fil-valur għal indeboliment ta' rekuperabbli minn tranżazzjonijiet mhux ta' skambju huwa stabbilit meta jkun hemm evidenza oġġettiva li l-UE mhijiex sejra tkun tista’ tiġbor l-ammonti kollha dovuti skont it-termini oriġinali tar-rekuperabbli minn tranżazzjonijiet mhux ta' skambju L-ammont tat-tniżżil fil-valur huwa d-differenza bejn l-ammont riportat tal-assi u l-ammont rekuperabbli. L-ammont tat-tniżżil fil-valur huwa rikonoxxut fir-rapport tal-introjtu. Isir ukoll tniżżil fil-valur ġenerali, abbażi tal-esperjenza tal-passat, għal ordnijiet ta’ rkupru pendenti li mhumiex diġà soġġetti għal tniżżil fil-valur speċifiku. Ara n-nota 1.5.14 dwar it-trattament tad-dħul dovut fi tmiem is-sena. L-ammonti murija u divulgati bħala rekuperabbli minn tranżazzjonijiet mhux ta’ skambju mhumiex strumenti finanzjarji minħabba li ma jirriżultawx minn kuntratt li jwassal għal obbligazzjoni finanzjarja jew strument ta’ ekwità. Madankollu, fin-noti għar-rapporti finanzjarji, l-ammonti rekuperabbli minn tranżazzjonijiet mhux ta’ skambju huma divulgati flimkien mal-ammonti riċevibbli minn tranżazzjonijiet ta’ skambju, fejn xieraq.

1.5.9. Flus u l-ekwivalenti ta’ flus

Il-flus u l-ekwivalenti ta’ flus huma strumenti finanzjarji u jinkludu kontanti, depożiti miżmuma fuq talba jew b’avviż ta’ malajr mal-banek u investimenti ferm likwidi oħrajn għal perjodu ta’ żmien qasir bil-maturitajiet oriġinali ta’ tliet xhur jew inqas.

1.5.10. Benefiċċji tal-pensjoni u benefiċċji oħrajn tal-impjegati

Obbligi tal-pensjoni

L-UE topera pjanijiet ta’ pensjoni b’benefiċċji definiti. Filwaqt li l-membri tal-persunal jikkontribwixxu mis-salarji tagħhom terz tal-kost mistenni ta’ dawn il-benefiċċji, l-obbligazzjoni ma tiġix iffinanzjata. L-obbligazzjoni rikonoxxuta fil-karta bilanċjali fir-rigward tal-pjanijiet tal-pensjoni b’benefiċċji definiti hija l-valur preżenti tal-obbligu tal-benefiċċju definit fid-data tal-karta bilanċjali nieqes il-valur ġust ta’ kwalunkwe assi tal-pjan. L-obbligu tal-benefiċċju definit jiġi kkalkolat minn attwarji bl-użu tal-metodu ta’ kreditu għal kull unità proġettata. Il-valur preżenti tal-obbligu tal-benefiċċju definit jiġi ddeterminat billi l-ħruġ tal-flus stmat fil-ġejjieni jiġi skontat bl-użu ta’ rati tal-imgħax ta’ bonds tal-gvern li huma denominati fil-munita li biha jitħallsu l-benefiċċji u li għandhom perjodi ta’ maturità li joqorbu lejn it-termini tal-obbligazzjoni tal-pensjoni relatata.

Il-qligħ u t-telf attwarjali li jirriżultaw mill-aġġustamenti tal-esperjenza u mill-bidliet fis-suppożizzjonijiet attwarjali jiġu rikonoxxuti minnufih fir-rapport tal-introjtu. Il-kostijiet tas-servizz passat jiġu rikonoxxuti minnufih fir-rapport tal-introjtu, sakemm il-bidliet fil-pjan tal-pensjonijiet ma jkunux kundizzjonali fuq il-fatt li l-impjegati jibqgħu fis-servizz għal perjodu ta’ żmien speċifikat (il-perjodu tal-vestiment). F’dan il-każ, il-kostijiet tas-servizz passat jiġu amortizzati fuq bażi ta’ linja dritta matul il-perjodu tal-vestiment.

Benefiċċji tal-mard ta’ wara l-impieg

L-UE tipprovdi benefiċċji tas-saħħa lill-impjegati tagħha permezz ta’ rimborż tal-ispejjeż mediċi. Inħoloq fond separat għall-amministrazzjoni ta’ kuljum tagħha. Kemm l-impjegati preżenti, kif ukoll il-pensjonanti u l-qraba tagħhom jibbenefikaw mis-sistema. Il-benefiċċji mogħtija lill-persuni “inattivi” (pensjonanti, orfni, eċċ.) huma kklassifikati bħala “Benefiċċji tal-Impjegati ta’ Wara l-Impieg”. Minħabba n-natura ta’ dawn il-benefiċċji, huwa meħtieġ kalkolu attwarju. L-obbligazzjoni fil-karta bilanċjali tiġi stabbilita b’mod simili bħal fil-każ tal-obbligi tal-pensjoni (ara aktar ’il fuq).

1.5.11. Provvedimenti

Il-provvedimenti jiġu rikonoxxuti meta l-UE jkollha obbligu legali jew kostruttiv preżenti lejn il-partijiet terzi bħala riżultat ta’ avvenimenti passati, meta jkun aktar probabbli milli le li jkun hemm ħtieġa ta’ fluss ta’ ħruġ ta’ riżorsi sabiex jiġi saldat l-obbligu u meta l-ammont ikun jista’ jiġi stmat b’mod affidabbli. Mhumiex rikonoxxuti provvedimenti għal telf operatorju fil-ġejjieni. L-ammont tal-provvediment huwa l-aħjar stima tal-ispejjeż li mistennija jkunu meħtieġa sabiex jiġi saldat l-obbligu preżenti fid-data tar-rapportar. Meta l-provvediment jinvolvi għadd kbir ta’ partiti, l-obbligu jiġi stmat permezz tal-ponderazzjoni tal-eżiti kollha possibbli bil-probabbiltajiet assoċjati tagħhom (il-metodu tal-“valur mistenni”).

1.5.12. Obbligazzjonijiet finanzjarji

L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz ta’ bilanċ pożittiv jew defiċit, bħala obbligazzjonijiet finanzjarji riportati bil-kost amortizzat jew bħala obbligazzjonijiet ta’ garanzija finanzjarja.

Is-self meħud jikkonsisti f’self meħud minn istituzzjonijiet ta’ kreditu u djun ipprovati minn ċertifikati. Huma jiġu rikonoxxuti inizjalment abbażi tal-valur ġust, bħala r-rikavat mill-ħruġ tagħhom (il-valur ġust tal-korrispettiv riċevut) wara li jitnaqqsu l-kostijiet tat-tranżazzjoni mġarrba, imbagħad sussegwentement jiġu riportati bil-kost amortizzat bl-użu tal-metodu tal-imgħax effettiv; kwalunkwe differenza bejn ir-rikavat, wara li jitnaqqsu l-kostijiet tat-tranżazzjoni, u l-prezz tal-fidwa tiġi rikonoxxuta fir-rapport tal-introjtu matul il-perjodu tat-teħid b’self bl-użu tal-metodu tal-imgħax effettiv. Fil-każ tas-self mogħti fuq fondi missellfa, il-metodu tal-imgħax effettiv ma jistax jiġi applikat għall-għoti u t-teħid b’self, abbażi ta’ kunsiderazzjonijiet ta’ materjalità. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

L-obbligazzjonijiet finanzjarji ikkategorizzati abbażi tal-valur ġust permezz ta’ bilanċ pożittiv jew defiċit jinkludu derivattivi li l-valur ġust tagħhom ikun negattiv. Huma jingħataw l-istess trattament kontabilistiku bħall-assi finanzjarji abbażi tal-valur ġust permezz ta’ bilanċ pożittiv jew defiċit, ara n-nota 1.5.5.

L-obbligazzjonijiet tal-garanziji finanzjarji għall-ewwel jiġu rikonoxxuti abbażi tal-valur ġust, li huwa l-primjum riċevut. Sussegwentement, l-obbligazzjonijiet tal-garanziji finanzjarji jitkejlu skont l-ogħla stima tal-ispejjeż li mistennija jkunu meħtieġa sabiex tiġi saldata l-obbligazzjoni tal-garanzija finanzjarja u l-ammont inizjalment rikonoxxut nieqes, fejn xieraq, l-amortizzament kumulattiv. L-UE tirrikonoxxi obbligazzjoni ta’ garanzija finanzjarja meta tirċievi korrispettiv għall-għoti tal-garanzija, jiġifieri f’termini tas-suq, jew meta l-valur ġust tal-garanzija jkun jista’ jitkejjel b’mod affidabbli. F’każ li ma jeżisti l-ebda suq attiv għal kuntratt ta’ garanzija direttament ekwivalenti, l-UE tiddivulga l-garanzija mogħtija bħala obbligazzjoni kontinġenti (ara n-nota 1.7.2) jew – meta jkun aktar probabbli milli le li jkun meħtieġ ħruġ ta’ riżorsi sabiex jiġi saldat l-obbligu – l-UE tirrikonoxxi provvediment (ara n-nota 1.5.11).

L-obbligazzjonijiet finanzjarji huma kklassifikati bħala obbligazzjonijiet mhux kurrenti, għajr għall-maturitajiet ta’ inqas minn 12-il xahar wara d-data tal-karta bilanċjali.

Il-fondi fiduċjarji tal-UE li huma meqjusa bħala parti mill-attivitajiet operattivi tal-Kummissjoni jiġu kontabilizzati fil-kontijiet tal-Kummissjoni u kkonsolidati ulterjorment fil-kontijiet annwali tal-UE. Għalhekk, il-kontribuzzjonijiet minn donaturi oħrajn għall-fondi fiduċjarji tal-UE jissodisfaw il-kriterji tad-dħul minn tranżazzjonijiet mhux ta’ skambju skont ċerti kundizzjonijiet u jiġu ppreżentati bħala obbligazzjonijiet finanzjarji sakemm jiġu ssodisfati l-kundizzjonijiet mehmuża mal-kontribuzzjonijiet ittrasferiti, jiġifieri l-ispejjeż eliġibbli jiġġarrbu mill-fond fiduċjarju. Il-fond fiduċjarju huwa meħtieġ li jiffinanzja proġetti speċifiċi u jagħti lura l-bqija tal-fondi fil-mument tal-istralċ. Fid-data tal-karta bilanċjali, l-obbligazzjonijiet pendenti tal-kontribuzzjonijiet jitkejlu f’kontribuzzjonijiet riċevuti neqsin l-ispejjeż imġarrba mill-fond fiduċjarju, inklużi l-ammonti stmati, meta meħtieġ. Għall-finijiet ta’ rapportar, l-ispejjeż netti jiġu allokati għall-kontribuzzjonijiet ta’ donaturi oħrajn fi proporzjon għall-kontribuzzjonijiet netti mħallsin fil-31 ta’ Diċembru. Din l-allokazzjoni ta’ kontribuzzjonijiet hija biss indikattiva. Meta l-fond fiduċjarju jiġi stralċat, il-qasma attwali tar-riżorsi li jifdal tiġi deċiża mill-bord tal-fond fiduċjarju.

1.5.13. Ammonti pagabbli

Ammont sinifikanti mill-ammonti pagabbli tal-UE huma pretensjonijiet ta’ kostijiet mhux imħallsin mill-benefiċjarji ta’ għotjiet jew finanzjament ieħor mill-UE (tranżazzjonijiet mhux ta’ skambju). Huma jiġu rreġistrati bħala ammonti pagabbli għall-ammont mitlub meta tiġi riċevuta l-pretensjoni tal-kost. Wara verifika u aċċettazzjoni tal-kostijiet eliġibbli, l-ammonti pagabbli jiġu vvalutati fl-ammont aċċettat u eliġibbli.

L-ammonti pagabbli li jirriżultaw mix-xiri ta’ oġġetti u servizzi jiġu rikonoxxuti hekk kif tasal il-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu kkonsenjati u aċċettati mill-UE.

1.5.14. Dħul u imposti dovuti u differiti

It-tranżazzjonijiet u l-avvenimenti jiġu rikonoxxuti fir-rapporti finanzjarji fil-perjodu li miegħu huma relatati. Fl-aħħar tas-sena, jekk fattura tkun għadha ma nħarġitx iżda s-servizz ikun ingħata, il-provvisti jkunu ġew ikkonsenjati mill-UE, jew ikun jeżisti ftehim kuntrattwali (pereżempju, b’referenza għal trattat), dħul dovut jiġi rikonoxxut fir-rapporti finanzjarji. Barra minn hekk, fi tmiem is-sena, jekk tinħareġ fattura iżda s-servizzi jkunu għadhom ma ngħatawx jew il-prodotti fornuti jkunu għadhom ma ġewx ikkonsenjati, id-dħul jiġi differit u rikonoxxut fil-perjodu kontabilistiku sussegwenti.

L-ispejjeż jingħaddu wkoll fil-perjodu li jkunu relatati miegħu. Fl-aħħar tal-perjodu kontabilistiku, l-ispejjeż dovuti jiġu rikonoxxuti fuq il-bażi ta’ ammont stmat tal-obbligu tat-trasferiment għall-perjodu. Il-kalkolu tal-ispejjeż dovuti jsir f’konformità mal-linji gwida operazzjonali u prattiċi dettaljati maħruġa mill-Kummissjoni, li għandhom l-għan li jiżguraw li r-rapporti finanzjarji jipprovdu rappreżentazzjoni fidila tal-fenomeni ekonomiċi u oħrajn li huma jippretendu li jirrappreżentaw. Permezz ta’ analoġija, jekk ikun sar ħlas bil-quddiem għal servizzi jew oġġetti li jkunu għadhom ma ġewx riċevuti, l-ispiża tiġi differita u rikonoxxuta fil-perjodu kontabilistiku sussegwenti.

1.6. RAPPORT TAL-INTROJTU

1.6.1. Dħul

DĦUL MINN TRANŻAZZJONIJIET MHUX TA’ SKAMBJU

Il-maġġoranza kbira tad-dħul tal-UE huwa relatat mat-tranżazzjonijiet mhux ta’ skambju:

Riżorsi bbażati fuq l-ING u r-riżorsi mill-VAT

Id-dħul jiġi rikonoxxut għall-perjodu li fih il-Kummissjoni tibgħat sejħa għal fondi lill-Istati Membri, fejn hija titlob il-kontribuzzjoni tagħhom. Huma jitkejlu abbażi tal-“ammont eżerċitat” tagħhom. Billi r-riżorsi mill-VAT u mill-ING huma bbażati fuq estimi tad-data għas-sena baġitarja kkonċernata, huma jistgħu jiġu riveduti skont il-bidliet li jseħħu sakemm tinħareġ id-data finali mill-Istati Membri. L-effett ta’ bidla fl-istima jiġi inkluż meta jiġi ddeterminat il-bilanċ pożittiv jew id-defiċit nett għal dak il-perjodu li fih tkun seħħet il-bidla.

Riżorsi proprji tradizzjonali

L-ammonti rekuperabbli minn tranżazzjoni mhux ta’ skambju u d-dħul relatat jiġu rikonoxxuti meta d-dikjarazzjonijiet rilevanti tat-tip “A” ta’ kull xahar (li jinkludu d-dazji miġbura u l-ammonti dovuti li huma garantiti u mhux ikkontestati) jaslu għand l-Istati Membri. Fid-data ta’ rapportar, id-dħul miġbur mill-Istati Membri għall-perjodu iżda li jkunu għadhom ma tħallsux lill-Kummissjoni Ewropea jiġi stmat u rikonoxxut bħala dħul dovut. Id-dikjarazzjonijiet tat-tip “B” ta’ kull trimestru (li jinkludu dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) li jaslu għand l-Istati Membri jiġu rikonoxxuti bħala dħul wara li jitnaqqsu minnhom il-kostijiet tal-ġbir li għalihom huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru.

Multi

Id-dħul minn multi jiġi rikonoxxut meta tittieħed id-deċiżjoni tal-UE li timponi multa u meta din tkun ġiet innotifikata b’mod uffiċjali lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifika biex:

a) jew jaċċettaw id-deċiżjoni, u b’hekk ikollhom iħallsu l-multa fiż-żmien stipulat u l-ammont jinġabar b’mod definittiv mill-UE;

b) jew ma jaċċettawx id-deċiżjoni, u f’dak il-każ jappellaw skont il-liġi tal-UE.

Madankollu, anki jekk ikun hemm l-appell, il-multa għandha titħallas fiż-żmien stipulat ta’ tliet xhur billi l-appell ma għandux l-effett ta’ sospensjoni (l-Artikolu 278 tat-Trattat tal-UE) jew, taħt ċerti ċirkustanzi u suġġett għall-qbil mal-Uffiċjal tal-Kontabbiltà tal-Kummissjoni, id-debitur jista’ minflok jippreżenta garanzija bankarja għall-ammont.

Jekk l-impriża tappella kontra d-deċiżjoni, u tkun diġà ħallset il-multa b’mod provviżorju, l-ammont jiġi ddivulgat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-UE ma għandux effett ta’ sospensjoni, il-flus riċevuti jintużaw sabiex jillikwidaw l-ammont rekuperabbli. Jekk tiġi riċevuta garanzija minflok ħlas, il-multa tibqa’ bħala ammont rekuperabbli. Jekk ikun jidher probabbli li l-Qorti Ġenerali ma tkunx se tiddeċiedi favur l-UE, jiġi rikonoxxut provvediment sabiex ikopri dan ir-riskju. Jekk minflok tkun ingħatat garanzija, mela l-ammont rekuperabbli pendenti jitnaqqas fil-valur tiegħu kif meħtieġ. L-imgħax akkumulat riċevut mill-Kummissjoni fil-kontijiet bankarji fejn jiġu ddepożitati l-pagamenti riċevuti jiġi rikonoxxut bħala dħul, u kwalunkwe obbligazzjoni kontinġenti tiżdied kif xieraq.

Mill-2010, il-multi kollha msarrfin b’mod provviżorju bdew jiġu amministrati mill-Kummissjoni f’fond maħluq speċifikament (BUFI) u investiti fi strumenti finanzjarji.

DĦUL MINN TRANŻAZZJONIJIET TA’ SKAMBJU

Id-dħul mill-bejgħ ta’ oġġetti u servizzi jiġi rikonoxxut meta r-riskju u l-benefiċċji sinifikanti tas-sjieda tal-oġġetti jiġu ttrasferiti lill-akkwirent. Id-dħul assoċjat ma’ tranżazzjoni li tinvolvi l-forniment ta’ servizzi jiġi rikonoxxut b’referenza għall-istadju ta’ meta titlesta t-tranżazzjoni fid-data tar-rapportar.

Dħul u spejjeż tal-imgħax

Id-dħul u l-ispejjeż tal-imgħax jiġu rikonoxxuti fir-rapport tal-introjtu bl-użu tal-metodu tal-imgħax effettiv. Dan huwa metodu li jintuża sabiex jiġi kkalkolat il-kost amortizzat ta’ assi finanzjarju jew ta’ obbligazzjoni finanzjarja u sabiex jiġi allokat id-dħul mill-imgħax jew l-ispiża tal-imgħax matul il-perjodu rilevanti. Meta tikkalkula r-rata effettiva tal-imgħax, l-UE tistma l-flussi tal-flus wara li tikkunsidra t-termini kuntrattwali kollha tal-istrument finanzjarju (pereżempju, għażliet ta’ prepagament), iżda ma tqisx it-telf ta’ kreditu fil-ġejjieni. Il-kalkolu jinkludi d-drittijiet u l-punti kollha mħallsin jew riċevuti bejn il-partijiet fil-kuntratt li huma parti integrali mir-rata effettiva tal-imgħax, mill-kostijiet tat-tranżazzjoni u mill-primjums jew l-iskontijiet l-oħrajn kollha.

Ladarba assi finanzjarju jew grupp ta’ assi finanzjarji simili jkun tniżżel fil-valur minħabba telf minn indeboliment, id-dħul mill-imgħax jiġi rikonoxxut billi tintuża r-rata tal-imgħax sabiex jiġu skontati l-flussi ta’ flus futuri għall-fini tal-kejl tat-telf minn indeboliment.

Dħul minn dividendi

Id-dħul minn dividendi u distribuzzjonijiet simili huwa rikonoxxut meta jiġi stabbilit id-dritt li jiġi riċevut pagament.

1.6.2. Spejjeż

L-ispejjeż minn tranżazzjonijiet mhux ta’ skambju jirrappreżentaw il-maġġoranza tal-ispejjeż tal-UE. Huma jirrigwardjaw it-trasferimenti lill-benefiċjarji u jistgħu jkunu ta’ tliet tipi: intitolamenti, trasferimenti skont ftehim u għotjiet diskrezzjonarji, kontribuzzjonijiet u donazzjonijiet.

It-trasferimenti jiġu rikonoxxuti bħala spejjeż fil-perjodu li matulu jkunu seħħew l-avvenimenti li wasslu għat-trasferiment, sakemm in-natura tat-trasferiment tkun permessa mir-regolament (ir-Regolament Finanzjarju, ir-Regolamenti tal-Persunal jew regolament ieħor) jew ikun ġie ffirmat ftehim li jawtorizza t-trasferiment; ikun ġie ssodisfat kull kriterju ta’ eliġibbiltà mill-benefiċjarju; u tkun tista’ ssir stima raġonevoli tal-ammont.

Meta tasal talba għall-ħlas jew pretensjoni għall-kostijiet u din tissodisfa l-kriterji ta’ rikonoxximent, hija tiġi rikonoxxuta bħala spiża għall-ammont eliġibbli. Fl-aħħar tas-sena, l-ispejjeż eliġibbli mġarrba dovuti lill-benefiċjarji, iżda li jkunu għadhom ma ġewx irrapportati, jiġu stmati u rreġistrati bħala spejjeż dovuti.

L-ispejjeż minn tranżazzjonijiet ta’ skambju li jirriżultaw mix-xiri ta’ oġġetti u servizzi jiġu rikonoxxuti meta l-provvisti jiġu kkonsenjati u aċċettati mill-UE. Dawn jiġu vvalutati fl-ammont oriġinali tal-fattura. Barra minn hekk, fid-data tal-karta bilanċjali, l-ispejjeż relatati mas-servizz mogħti matul il-perjodu li għalih ma tkunx għadha waslet jew aċċettata fattura jkunu stmati u rikonoxxuti fir-rapport tal-introjtu.

1.7. ASSI U OBBLIGAZZJONIJIET KONTINĠENTI

1.7.1. Assi kontinġenti

Assi kontinġenti huwa assi possibbli li jinħoloq minn avvenimenti passati u li l-eżistenza tiegħu tiġi kkonfermata biss mill-okkorrenza jew